**З А П И С Н И К**

од 12-тата седница на Советот на Општина Прилеп, одржана на 08.06.2022 година во салата на Општина Прилеп, со почеток во 12:45 часот.

Почитувани членови на Советот, почитуван Градоначалник, почитувани гости од јавните претпријатија, од основните и средните училишта, почитувани гости од Министерството за внатрешни работи, ја отворам 12-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 24 членови на Советот, па спрема тоа Советот може полноважно да одлучува.

 Ве известувам дека на оваа седница, покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Одлука за проширување на средствата на Буџетот на ЕЛС Општина Прилеп за 2022 година.

2. Предлог-Одлука за измена на Одлуката за утврдување на висината на комуналните такси.

3. Предлог-Одлука за определување на локалитет за организирање на “Фестивал на пивото - 2022“.

4. Предлог-Одлука за определување на максимален износ за доделување на поединечна субвенција/надомест на дел од трошоци на граѓани за подрачјето на Општина Прилеп за купување на велосипеди за 2022 година.

5. Предлог-Одлука за давање согласност на тримесечниот извештај за финансиското работење на ЈОУ Дом за стари лица ,,Киро Крстески Платник“-Прилеп за период од 01.01.2022 година до 31.03.2022 година.

6. Предлог-Одлука за давање согласност на Одлуката за определување на цените на услугите на корисниците во ЈОУ Дом за стари лица ,, Киро Крстески Платник“-Прилеп.

7. Предлог-Одлука за давање согласност на Одлуката за расход на основни средства на ЈОУ Дом за стари лица ,,Киро Крстески Платник“-Прилеп.

8. Предлог-Одлука за давање согласност на тримесечниот извештај за финансиското работење на ЈП за ПУП Прилеп за период од 01.01.2022 година до 31.03.2022 година.

9. Предлог-Одлука за давање согласност на Ценовникот за измени и дополнување на Ценовник за утврдување на цените на услугите за паркирање на патнички моторни возила на Јавните паркиралишта на територијата на Прилеп.

10. Предлог-Одлука за давање согласност на Годишниот план за вработување во 2023 година на ООУ „Кочо Рацин” – Прилеп.

11. Предлог-Одлука за давање согласност на Годишниот план за вработување во 2023 година на ООУ „Круме Волнароски” од с. Тополчани- Прилеп.

12. Предлог-Одлука за давање согласност на Годишниот план за вработување во 2023 година на ООУ „Климент Охридски”- Прилеп.

13. Предлог-Одлука за давање согласност на Годишниот план за вработување во 2023 година на ООУ „Кире Гаврилоски-Јане”- Прилеп.

14. Предлог-Одлука за давање согласност на Годишниот план за вработување во 2023 година на ООУ „Страшо Пинџур”од с. Мало Коњари- Прилеп.

15. Предлог-Одлука за давање согласност на Годишниот план за вработување во 2023 година на ООМУ „Ордан Михајлоски-Оцка”- Прилеп.

16. Предлог-Одлука за давање согласност на Годишниот план за вработување во 2023 година на ООУ „Рампо Левката”- Прилеп.

17. Предлог-Одлука за давање согласност на Годишниот план за вработување во 2023 година на СОУ Гимназија„Мирче Ацев”- Прилеп.

18. Предлог-Одлука за давање согласност на Статутарна одлука за измена на Статутот на ЈКП ,,Комуналец’’-Прилеп.

19. Предлог-Одлука за давање согласност на Одлуката за утврдување на максималниот износ на вредноста на бодот за пресметување на платите на давателите на јавните услуги и на директорот во 2022 година во ЈОУДГ ,,Наша Иднина’’-Прилеп.

20. Предлог-Одлука за давање согласност на Одлуката за утврдување на максималниот износ на вредноста на бодот за пресметување на платите на административните (јавните) службеници за 2022 година во ЈОУДГ ,,Наша Иднина’’-Прилеп.

21. Предлог-Одлука за давање согласност на Одлуката за утврдување на максималниот износ на вредноста на бодот за пресметување на платите на помошно-технички лица вработени во јавните установи за деца во дејноста згрижување и воспитание на децата од предучилишна возраст за 2022 година во ЈОУДГ ,,Наша Иднина’’-Прилеп.

22. Информација за безбедносната состојба во Општина Прилеп.

 Пред да го утврдиме дневниот ред записникот од 10-тата седница го ставам на гласање. Дали има забелешки по однос на записникот?

 Бидејќи нема, кој е... Повели.

 **ИВАН ЈОВАНОСКИ:**

 Здраво другари. Овдека се малце, го гласаме записникот од 10-та седница, а денеска е 12-та седница. А записник од 11-та седница не добивме. Знам дека одговорново лице замина в пензија и на нејзино место мислам дека има веќе човек и како би почнала седницава ако не биди изгласан претходниот записник, значи тоa е против деловнички, една работа. Ајде човечки можи да се сфати ете не знам, али имало технички проблем, тоa беше како образложение за записникот од 10-тава седница, зошто го нема последниот дел, некојси саат време. Технички грешки се дашааваат често, таа е таа технологија што ја имаме е нестабилна, паѓа се крева, али не знам дали имате слушнато за план Б бе човече, значи барем во филм дали имате гледано или back up план во случај на дефект или било каква пречка. Највероjатно, затоа што поради форсиранава дресура од политичкава Ваша гарнитура ги имате изгубено основниве вредности човечки и сенс за пресуда. Како може да ја почниме седницава ако немаме записник од претходна и како би гласале записник од 10-та седница, а не е целосен. Ако записников не е целосен, тогаш е подложен на фалсификување понатамошно од некојси не знам, значи овдека општинава има структури измешани ко свински црева. Овдека не знам кој е одговорен за оваа работа, чоечки пак ќе речам можи да го скокниме, али овде треба да се преземи одговорност и некој да потпиши дека гарантира дека нешто нема да се деси во иднина. Затоа што записников не е целосен.

 **ДЕЈАН ПРОДАНОСКИ:**

 Добро. Ви благодарам г-дине Јованоски. Се согласувам со дел од Вашава дискусија дека е неодговорно да имаме технички проблеми, меѓутоа со воведувањето на седниците да одат во живо преку youtube каналот еве се случи и тоа да има таков пропуст. Таков пропуст на еве на еден од записниците, го спомнавте и сами дека се случи природен одлив на лицето кое што долги години беше записничар во локалнава самоуправа и тука настана еден проблем условно, и верувам дека службите за наредната седница ќе ги отстранат овие недостатоци, односно ќе го достават и записникот за 11-тата и вклучително и за оваа седница за 12-тата, тоа би се случило како што зборувавме и со кординаторите на советничкиве групи дека на почетокот на Јули би се случила таа седница и до тогаш еве и во присуство на Градоначалникот да си зема посериозна обврска служиве кои што работат. Сега од службата за водење на седниците на Советот бев информиран дека се прави тој резервен, односно back up снимање односно дека снимање за во случај да се повтори таа аномалија од 10-тата седница, беше поприлично долга и плодна седница еве и јас искрено жалам што нема да дел од дискусиите да бида влезени во аналите, мислам дека добро е да ги задолжиме службиве односно администрацијава во локалнава самоуправа да се потруди ако има техничка можност да го врати односно да го обезбеди видеото кое што во дел од седницата не е, го нема.

 Дали некој друг има забелешка по однос на овој записник?

 Ако нема, записникот го ставам на гласање.

 Кој е "ЗА" усвојување на записникот од 10тата седница?

 Дали е некој "ПРОТИВ"? "ВОЗДРЖАН"?

 Констатирам дека со 23 гласа ЗА и 1 ВОЗДРЖАН, записникот е усвоен.

 Предлагам **2ра** и **14та** точка да бидат повлечени од дневниот ред на предлог на предлагачите. На барање на предлагачот на материјалот поради работни обврски процедурално предлагам најпрво да ги разгледаме 22-рата , 3-та и 4-та точка од дневниот ред.

 Дали некој има предлог за измена и дополнување на дневниот ред?

 Повелете г-дине Мариноски. 2-ра и 14та точка.

**НИКОЛЧЕ МАРИНОСКИ:**

Благодарам Претседателе, почитуван Градоначалник, почитувани присутни. Имајќи ја во предвид економската состојба на граѓаните кои во овој момент живеат во ковид криза и економска криза и заради заштита на нивниот интерес предлагам од дневен ред да бидат изземени точките – Предлог -одлука за давање согласност на одлуката за определување на цените и услугите на корисниците на јавната општинска установа Дом за стари лица –“Киро Крстески Платник” Прилеп. Точка 9 - предлог -одлука за давање согласнот на ценовникот за измена и доплонување на ценовникот за утврдување на цените на услугите за паркирање на патничките моторни возила на јавните паркиралишта на територија на Прилеп. Причините за кои го барам ова изземање ќе ги наведам таксативно. Со Предлог-одлуката за давање согласност на одлуката за определување на услугите корисниците на услугите на Домот на стари лица “Киро Крстески- Платник”, сакате да извршите поскапување на услугите за 50-ина%, со што исто така за време на економска криза ќе направите дополнителен финанасиски притисок за семејствата кои ги користат овие услуги. Додека доколку се донеси Одлуката за давање согласност на ценовникот за измена и доплнување на ценовникот за утврдување на цените за услугите за паркирање на патнички и моторни возила, на јавните паркиралишта на Општина Прилеп ќе ги таргетирате сите сопственици на возила во нашиот град и околината. Очигледно немате намера да го исполните вашето предизборно ветување за поставување на катни гаражи, па сега решивте за двојно поскапување на паркингот по изменет час да ги казните граѓаните да не ги возат своите возила со што сметате дека ќе го намалите метежот во градот. Во отсуство на креативност за зголемување на приходите на општината и јавното претпријатие на оваа денешна седница Вие посегнувате по најлесниот начин за зголемување на приходите, а тоа е зголемување на цените на услуги на јавните претпријатија, нанесувате дополнителен удар на семејните буџети на вашиот работодавач, граѓаните на Oпштина Прилеп како и лицата во трета доба. Почитувани колеги советници од ВМРО ДПМНЕ и коалицијата, внимавајте како ќе гласате денес. Мудрите зборови на основачот на тауизмот велат: Внимавајте на Вашите мисли, ќе станат Ваши зборови, внимавајте на Вашите зборови ќе станат Ваши активноости и дела, внимавајте на Вашите активности ќе станат Ваши навики. Внимавајте на Вашите навики ќе станат Вашиот карактер. Внимавајте на Вашиот карактер ќе прерасне во Ваша судбина. Од Вашата активност во овој Совет можеме да заклучиме дека до сега нема никаква конзистентна политика. Едно ветувате на граѓаните, друго правите во реалност. Ветувате поефтини услуги на јавните претпријатија, сега ги поскапувате. Едно гласате и зборувате на комисии кога гласате по сопствени убедувања, друго изгласувате во Советот кога добивате партиска директива. Ваквото Ваше однесување веќе го отсликува карактерот на Вашето владеење со општината. Уште еднаш Ве молам, внимавајте како ќе гласате денес. Бидејќи Вашиот карактер на владеење ја одредува Вашата судбина, односно судбината на нашиот работодавач, граѓаните на општина Прилеп.

Вашата политичка партија секојдневно држи пресконфенренции за зголемена инфлација во државата, а Вие од друга страна денес сакате да зголемите таа инфлаторна спирала. Сметам дека оваа Ваша хипокризија треба да прекини веднаш и сите заедно да донесиме мудри одлуки за нашите граѓани. Затоа денес ја барам Вашата поддршка за изземање на овие точки за да го заштитиме интересот на прилепчани. Исто така ја очекувам и поддршката на колегите од Левица.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг има предлог за измена и дополнување на точките на дневниот ред?

Бидејќи нема, прво го ставам предлогот на колегата Мариноски, точката 6 Предлог одлука за давање согласност на одлуката за определување на цените на услугите на корисниците на ЈОУ Дом за стари лица К. К. Платник Прилеп и точка 9 Предлог-Одлука за давање согласност на Ценовникот за измени и дополнување на Ценовник за утврдување на цените на услугите за паркирање на патнички моторни возила на Јавните паркиралишта на територијата на Прилеп, да бидат тргнати од дневен ред?

Кој е “ЗА” ваквиот предлог?

Дали е некој “ПРОТИВ”? “ВОЗДРЖАНИ”?

Констатирам дека предлогот на колегата Мариноски со 10 гласови ЗА и 15 гласови ПРОТИВ не е усвоен.

По 22-рата точка, 2-рата, 3-тата, аха... се извинувам, добро... Добро... сега да се изјасниме по предложениот дневен ред кој што го дадов јас на почетокот на седницата.

Кој е “ЗА” предложениот ред како што го прочитав и го најавив?

Дали е некој “ПРОТИВ”? “ВОЗДРЖАНИ”?

Добро, констатирам дека со 15 гласови ЗА и 10 гласови ВОЗДРЖАН, дневниот ред е усвоен.

По 22-рата, 2рата, 3-тата и 4-тата точка од дневниот ред: Информација за безбедносната состојба во Општина Прилеп, Одлука за определување на локалитет за организирање на “Фестивал на пивото - 2022“. Одлука за определување на максимален износ за доделување на поединечна субвенција/надомест на дел од трошоци на граѓани на подрачјето на Општина Прилеп за купување на велосипеди за 2022 година.

Пред да отворам претрес, ги повикувам Претседателката на Комисијата за финансирање и буџет и Претседателот на Комисијата за урбанизам да го поднесат извештајот по однос на овие точки.

Повелете г-ѓо Стерјовска -Локвенец со извештајот.

За 22-ра, 3-та и 4-та. Не, не 3-та нејзина е... 3-та и 22-ра од урбанизам.

 **ИРЕНА СТЕРЈОВСКА- ЛОКВЕНЕЦ:**

 Добар ден. Почитуван Градоначалник на Општина Прилеп, почитуван Претседател на Советот на Општина Прилеп, колеги советници, директори на јавните претпријатија, гости, почитувани медиуми кои што ја следите работата на Советот. Пред се добар ден. На 07.06. Комисијата за финансирање и буџет одржа седница на која што на дневен ред беше разгледана и Предлог одлука за определување на максимален износ за доделување на поединечна субвенција, надомест на дел од трошоци на граѓани на подрачјето на Општина Прилеп за купување на велосипеди за 2022 година. Од страна на Градоначалникот кој што се јавува како предлагач за оваа точка беа презентирани потребите за ставање на оваа одлука денес на дневен ред се во интерес на граѓаните кои што го очекуваат овој јавен повик што поскоро. Како Комисија го разгледавме предлогот од Градоначалникот и едногласно ја усвоивме оваа предлог одлука и предлагаме денес до Советот исто така да биде усвоена оваа точка на дневен ред. Исто така рековте Претседателе да се произнесам и за 4-та точка.

**ДЕЈАН ПРОДАНОСКИ:**

За определување на на максимален износ.

**ИРЕНА СТЕРЈОВСКА -ЛОКВЕНЕЦ:**

Предлог одлука за давање на согласност на тримесечниот...

**ДЕЈАН ПРОДАНОСКИ:**

Не, не, не...

**ИРЕНА СТЕРЈОВСКА -ЛОКВЕНЕЦ:**

Која?

**ДЕЈАН ПРОДАНОСКИ:**

За надоместок за... 4-та точка.

**ИРЕНА СТЕРЈОВСКА -ЛОКВЕНЕЦ:**

На Комисијата за финансирање и буџет беше разгледана само оваа точка од точките кои што беа најавени од Претседателот на Совет. Благодарам.

**ДЕЈАН ПРОДАНОСКИ:**

Благодарам. Повелете г-дине Јанкулоски со извештајот околу точката за локалитетот, определување на локалитет за организирање фестивал на пивото за 2022 година.

**ЗОРАН ЈАНКУЛОСКИ :**

Почитуван Претседател, почитуван Градоначалник, почитувани колеги, присутни медиуми. Комисијата за урабнизам и заштита на животна средина при Советот на Општина Прилеп во состав Зоран Јанкулоски, Никола Златески, Диме Бозоски, Николче Мариноски, со почеток во 11часот на 07.06.2022година во Собраниската сала на Општина Прилеп одржа седница со следниот предлог на дневен ред: Предлог одлука за определување за локалитет за организирање фестивал на пивото 2022година. Предлогот беше едногласно прифатен и на членовите на Советот едногласно им предлагам точката да биди усвоена во предложениот текст. Благодарам.

**ДЕЈАН ПРОДАНОСКИ:**

Добро. Ви благодарам за извештајот. Почнуваме со работа по однос на 22-рата точка- Информација за безбедноста, безбедносната состојба во Општина Прилеп.

Отворам претрес по оваа точка, кој сака да земе збор? Повелете, Началникот на Надворешната канцеларија за криминалистички работи при ОВР- Прилеп.

Ќе си ги разгледаме во овој пакет сега. Трите точки заедно ги разгледуваме.

**ИГОР КАРАВИЛОСКИ- Началник на ОВР Прилеп:**

Почитуван Градоначалник, почитуван Претседател на Совет, почитувани членови на Совет, почитувани присутни медиуми, почитувани останати присутни, најпрво добар ден на сите. Во изминатите неколку месеци во повеќе прилики, од страна на локалните власти вклучително и денес, од страна на Претседателот на Советот, г-динот Проданоски, беше поставувано прашањето за безбедносната состојба на подрачјето на ОВР Прилеп и од тие причини јас како Началник на ОВР Прилеп почуствував потреба подетално да го информираме Советот на општината но и целата јавност со подетални информации и податоци за состојбите со криминалитетот, јавниот ред и мир и безбедноста во сообрајќајот, како и преземените мерки и активности од страна на ОВР Прилеп за нашето подрачје. Би сакал да се заблагодарам за дадената можност денес пред сите Вас и пред целата јавност да ги презентирам овие податоци со цел целата јавност да има подетална слика за безбедносната состојба. Почитувани, проценката за безбедносната состојба на едно подрачје се утврдува врз основа на соодветна методологија со користење на различни извори на информации од полициското работење. При тоа се врши обработка и анализа на сите пријавени и регистрирани настани, кривични дела и прекршоци. Статистички податоци од претходни периоди и информации од електронските бази на податоци на Министерството за внатрешни работи, како и од добиените информации од работата на терен на полициските службеници, со што се добива реална слика за безбедносната состојба на конкретно подрачје. Врз основа на ваквата методологија и анализа на сите информации и податоци со кои располага Одделението за внатрешни работи Прилеп, ве информирам дека безбедносната состојба на подрачјето на ОВР Прилеп е добра и стабилна. Од тие причини поединечни инциденти, настани или кривични дела не може да се користат како репер за давање на квалификации за севкупната безбедносна состојба на подрачјето. Во текот на изминатата година ОВР Прилеп постапуваше согласно стратешките определби на Министерството за внатрешни работи и беше целосно посветено на постигнување на основните демократски вредности, владеење на правото, почитување на човековите права и слободи, и зајакнување на соработката и довербата во полицијата. Со ангажирање на целокупниот состав на полициски службеници, нашите активности беа насочени кон спречување, идентификување и откривање на сите форми на криминалитет, обезбедување на стабилен јавен ред и мир и подигнување на безбедноста во сообраќајот преку засилени контроли и активности, при што беа преземени голем број на оперативни тактички мерки и превентивни активности од сите области на полициското работење. Ваквото работење резултираше со намалување на стапката на криминалитет во изминатата година за дури 22%. Значи намалување на стапката на криминалитет од 22%. Споредено со 2020 година, исто така намален е бројот на сообраќајни незгоди, при што значително се намалени собраќајните незгоди со потешки последици за 13%, а со загинати лица во изминатата година се случиле само три собраќајни незгоди, додека во 2020 година биле осум.

Тука мора да се истакнат и одличните резултати во борбата со недозволената трговија и производство на наркотични дроги и прекурсори, при што само во текот на изминатата 2021 година на подрачјето на Општина Прилеп се запленети вкупно 188кг разновидна дрога. Ваквиот тренд на позитивни резултати продолжува и во изминатите месеци од 2022година. Тоа ќе може да се види од податоците кои подоцна ќе бидат презентирани од страна на Началничката на надворешната канцеларија за криминалистички работи Емилија Велкоска и Командирот на Полициската станица од општа надлежност Дарко Цуцулески.

Покрај редовните активности кои се преземаат во делокругот на нашето работење со задоволство можам да истакнам дека во текот на минатата година беше извршена и целосна реконструкција на објектот на ОВР Прилеп, после 60 години откако е изграден, со што Прилеп го доби еден од најубавите објекти на Министерството за внатрешни работи во нашата држава. Со тоа значително се подобрени условите за работа на полициските службеници и зголемена е мотивираноста за поефикасно и поквалитетно извршување на работните задачи со цел понатамошно унапредување на постигнатите резултати.

Одржувањето на стабилна безбедносна состојба е процес кој полицијата може да го извршува преку своите основни функции на редовно полициско работење, но и преку концептот на полициско работење во заедницата, таканаречено комјунити полисинг, кој во основа претставува соработка на полицијата и заедницата со цел препознавање на проблемите и нивно навремено решавање. Полициската работа во заедницата може и треба да претставува стратегија за намалување на криминалитетот и унапредување на безбедноста во пошироката заедница. Со правилна реализација, адекватно планирање и подготовка, полициската работа во заедницата може да даде траен придонес на општите стратешки обиди за спречување на појава на социопатолошки појави, девијантни појави и казнено правни настани. Во таа насока Локалниот совет за превенција е препознатлива алатка за развивање на концептот на полициското работење во заедницата. И со истиот раководи Градоначалникот на општината. Постојани членови во овој Совет треба да бидат Началникот на Одделението за внатрешни работи, Началникот на Надворешната канцеларија за криминалистички работи, Командирот на полициската станица, Јавниот обвинител како и други институции, и претставници на институции по оценка на Градоначалникот. На овие седници на Локалниот совет за превенција може да претставуваат и променливи членови така да во зависност од проблематиката која се разгледува по оценка на Градоначалникот и стручните служби може да бидат поканети, повикани претставници на други институции, претставници на образовните институции, на верски заедници, претставници на невладиниот сектор и заеднички благовремено да се разменуваат информациите, да се даваат предлози за координирано постапување на институциите во надминување на одредени безбедносни прашања, а со тоа и во зголемување на довербата помеѓу институциите. Од тие причини ја користам оваа прилика и апелирам до Градоначалникот што е можно поскоро да биде свикан Локалниот совет за превенција и да се воспостави негово редовно функционирање, со што заеднички ќе придонесеме за остварување на уште подобри резултати на полето на безбедноста во интерес на сите граѓани на Општина Прилеп. Уште еднаш ќе нагласам, безбедносната состојба на подрачјето на ОВР Прилеп е добра и стабилна. Во продолжение ќе бидат презентирани податоците за остварените резултати во првите пет месеци од 2022 година од страна на Началникот на Надворешната канцеларија за криминалистички работи Емилија Велкоска и Командирот на Полициската станица од општа надлежност Дарко Цуцулески кои ќе ги претстават секој во својот дел на надлежности.

Ви благодарам.

**ДЕЈАН ПРОДАНОСКИ:**

Ви благодарам. Повелете г-ѓо Велкоска.

**ЕМИЛИЈА ВЕЛКОСКА**- **Началник на Надворешната канцеларија за криминалистички работи:**

Почитуван Градоначалник, почитуван Претседател на Совет, почитувани членови на Советот, советници, почитувани директори на јавните претпријатија, почитувани мои драги колеги, почитувани медиуми. Најпрво добар ден. Чест и задоволство ми е денес да бидам тука и со Вас да ги споделам дел од резултатите во изминатиов период кои што се постигнати во тековното работење на Министерството за внатрешни работи, односно Одделението за внатрешни работи. Министерството за внатрешни работи на Р. С. Македонија сите позначајни акции и резултати транспарентно ги објавува и ги презентира пред јавноста. Овде ќе се задржиме на дел од нашите резултати кои што се сработени од тековниот, од изминатиот период.

Надворешната канцеларија за криминалистички работи Прилеп работи на превенирање и докажување на кривични дела, како фаќање на сторители на кривични дела и поднесување на соодветни поднесоци односно кривични пријави до Основното јавно обвинителство во Прилеп. Во текот на извештајниот период вкупниот број на извршени кривични дела на подрачјето на ОВР Прилеп е констатирано дека има намалување за 10%. Тука сакам да напоменам дека во овој период ефикасноста на расветлување на кривични дела за 2020година била 33,4%, за 2021година е 38,6%, што очигледно има зголемувачки тренд, за 2022година, морам да презентирам по месеци, за месец јануари имаме рассветлувачки коефициент за расветлување на кривични дела од 11%, за месец февруари 21%, месец март имаме зголемувачки тренд од 56%, април 21% и месец мај 2022година 40%. Во делот на овие пет месеци според статистичките податоци најголем број на кривичните дела евидентирани се во областа на класичен криминал, односно 436 кривични дела за 2022 година споредбено со минатата година биле 475 кривични дела. Во економски криминалитет евидентирани се 17 кривични дела споредбено со минатата година 39 кривични дела. Во одделот организиран кримнал и корупција 2 кривични дела и недозволена трговија за дрога и оружје 31 кривично дело, споредбено со минатата година 26 кривични дела. Како резултат на преземените активности, Одделението за внатрешни работи од вкупно евидентирани кривични дела 349 за овој петмесечен период споредбено за минатата година 2021 биле 374 кривични дела. Откриени се сторители односно 109 сторители на кривични дела и 115 кривични дела за 2021 година, при што е остварена ефикасност од 28% или споредбено со истиот период од минатата година 21%. Во областа само на класичен криминал евидентираните кривични дела во однос на истиот период бележат намалување за 8%. Евидентирани се како што споменав 436 кривични дела за што во Основното јавно обвинителство се поднесени 135 кривични пријави, споредбено лани биле 153, оваа година се поднесени против 157 правни и физички лица, минатата година против 174 правни и физички лица. Од вкупниот број на кривични дела од општ криминал 90 или 101 споредбено со минатата година се извршени од познат сторител. 346 споредбено со минатата година 413 се извршени од непознат сторител. Откриени се сторителите на 109 кривични дела со што е постигната ефикасност од 30 или споредбено со минатата година 28%. Во однос на структурата на сторителите како повратници во вршење на кривични дела, регистрирани се 38 лица, додека како сторители малолетници деца регистрирарани се 6 или споредбено со минатата година 3 лица. Во делот на економски криминалитет за овај извештаен период, Надворешната канцеларија за криминалистички работи Прилеп откри и документира правни настани и од областа на економски криминал и во таа насока во основното јавно обвинителство се поднесени 9 кривични пријави, споредбено со лани 34, против 19 лица оваа година и споредбено 55 лица сторители за сторени кривични дела за 2021 година. Во делот на недозволена трговија со дрога и оружје евидентирани се 31 кривично дело или споредбено со минатата година 26 кривични дела од делот на недозволена трговија со дрога и оружје. До надлежното Основно јавно обвинителство поднесени се 26 кривични пријави против 31 лице или споредбено со лани 25 кривични пријави против 29 сторители. ОВР Прилеп во овој период извештаен поднесе 21 кривична пријава за сторени 26 кривични дела од делот со недозволена трговија со дрога по член 215 и 216 од КЗНРСМ против 27 сторители и 19 кривични пријави во текот на изминатата година против 20 кривични дела, исто против 24 сторители. Во делот на организиран криминал и корупција во овој период се регистрирани 2 кривични дела и тоа член 357 запозната беше и јавноста за примање поткуп против едно дело со познат сторител и едно дело по член 268, тоа е кривичното дело фалсификување на пари од еден сторител. И против двете дела од организиран кримининал и корупција поднесени се кривични пријави.

Исто пак во делот и надлежностите на Одделението за внатрешни работи Прилеп, како и на Надворешната канцеларија за криминалистички работи така и на Полициската станица на подрачјето на ОВР Прилеп континуирани се извршени 100 акциски контроли од кои 2226 редовни контроли во оперативната акција “Гора”. Одземени се 37.9 метри кубни дрва, пронајдени 98,24 метри кубни огревни дрва, одземени се 9 патнички моторни возила, 2 шпедитери, 15 домашни животни, моторни пили итн. Во овој сегмент на нашето работење поднесени се 4 кривични пријави за сторени 7 кривични дела и тоа по член 235 став 3, тоа е кражба, кражба на дрва, и член 226 пустошење на шуми против 5 сторители. Исто така јавноста знае ноќта помеѓу 25ти и 26ти на местото викано Борула Присад беше спроведена организирана акциска контрола при што беа забележани големи успеси и беше пронајдена и одземена поголема количина на огревна маса, пронајдени фатени сторители на лице место.

Во делот на работењето на недозволената трговија со дрога и оружје, сакам да ги презентирам некои податоци од изминат период неколку години, така да и сами да се уверите и да слушните што работат колегите од овој отсек. Во 2015 година имаме заплена на различна наркотична дрога, тука ќе ја напоменуваме во различна наркотична дрога марихуана, хероин, амфетамин, стебла, значи за 2015 година се запленети околу 3кг различна наркотична дрога. Во 2016 година запленети се 0.75 кг запленета разна наркотична дрога. Во 2017година 1 кг заплена на различна наркотична дрога. Во 2018 година 1 кг и 260 грама, разна наркотична дрога. Во 2019 година 2,280 кг различна запленета наркотична дрога. Во 2020 година на ниво на држава од страна на Министерството за внатрешни работи се воспостави оперативната акција -Хидра која што бележи зголемен тренд на постигнати резултати како низ целата држава така и на нашето подрачје. Така да само во 2020 година имаме растечки тренд и е запленето 154. 880 кг различна наркотична дрога. Тој тренд продолжува како што кажа и Началникот на ОВР Игор Каравилоски во 2021 година зголемени се 188 кг различна наркотична дрога. За овој период 2022 година можам да ја напоменам акцијата која што ја имавме на 01 јуни и не е влезена во овој извештаен период кога беше спречен меѓународен канал и шверц на дрога и на таа акција од едно лице кое што е приведено, лишено од слобода, поднесена е итна кривична пријава и одредена мерка притвор имаме заплена од 86кг и 100 грама марихуана. Исто така за овој период, петмесечен, кој што е наведен во извештајот од месец јануари до месец мај 2022 година, од страна на Основното јавно обвинителство изречени се 15 притвори.

Како покарактеристични кривични пријави и завршиле со разрешница притвор ќе ги напоменам следниве кривични пријави. На 10.03.2022 е поднесена пријава против 4 лица по член 236 за тешка кражба од КЗНРСМ за кражби кои што беа извршени во викенд на населбите, цркви, визби, продавници и сл. на 4 лица од страна на судија на претходна постапка изречена е мерка притвор од 30 дена. И тој притвор се уште трае. Од страна на Одделот на економски криминал на 18.03.2022 година е поднесена кривична пријава по член 357 од КЗНРСМ за примање поткуп против едно женско лице кое што беше во притвор во Шутка, сега е во куќен притвор тука во нашиот град. Од страна на Одделот за дрога и оружје поднесена е кривична пријава на 18.03.2022 година по член 215 за неовластено производство и пуштање во промет на наркотични дроги психотропни супстанци и прекурсори против едно лице е изречена мерка притвор во траење 30 денови. Нареден притвор е по поднесена кривична пријава на 21.03.2022година за жал за кривично дело тешка телесна повреда каде што настапи смрт. Настанот е ефикасно расчистен во село Десово и против две лица беше одредена мерка притвор од страна на Основниот суд.

Друг покарактеристичен настан е нападот на овластените службени лица и поднесена кривична пријава на 03 Април 2022година по член 383 напад на ОСЛ против две лица, ова е настанот пред ноќен клуб Калипсо, пред ноќен клуб Вип извинете. Тука против две лица е поднесена кривична пријава и е одредена мерка притвор за двете лица.

Карактеристичен настан 18.04.2022 година исто така поднесена кривична пријава за напад на ОСЛ изречена е мерка притвор за 4 лица, извинете ова не е напад на ОСЛ ова е насилството, грешка е некоја. Ова е насилството пред болница. Изречена е мерка притвор за 4 лица, и истите се наоѓаат двајца во притвор, двајца се во бегство од органите на прогонот. Следна кривична пријава е ова претходно што ја спомнав со заплената на 86кг на наркотична дрога на 01.06. која што не е внесена во извештајниот период. Значи 15 притвори за овај извештаен период.

Ми беше чест и задоволство да ги презентирам овие резултати за работата на Полициските службеници од Надворешната канцеларија за криминалчистички работи Прилеп. Секако во соработка со униформираниот дел од Полициската станица.

Ви благодарам.

**ДЕЈАН ПРОДАНОСКИ:**

Ви благодарам и Вас. Повелете г-дине Цуцулески.

**ДАРКО ЦУЦУЛЕСКИ -Командир на Полициската станица -Прилеп:**

Почитуван Градоначалник, почитуван Претседател на Совет, почитувани советници, почитувани новинари и сите останати. Од страна на Полициската станица од општа надлежност Прилеп во изминатиот петмесечен, во изминатите 5 месеци од 2022година преземени се поголем број на мерки и активности согласно законските надлежности во делот на јавниот ред и мир. И безбедноста на сообраќајот постигнати се позитивни резултати. Вкупно пријавени настани од јавниот ред и мир за периодот од 01.01.2022 година до 31.05.2022 година се вкупно 64 прекршоци. А во истиот период од 2021 година биле пријавени 80 прекршоци против јавен ред и мир. Поднесени се вкупно 47 барања за поведување на прекршочна постапка против 77 сторители, а додека во 2021 година 95 сторители. Како најчести прекршоци се физички напади, учество во тепачка и карање, викање и омаложување на овластени службеници. Според видот на прекршоците најзастапени се физички напади 46, прекршоци, учество во тепчка 7 прекршоци, карање и викање 3 прекршоци, омаложување на полициски и други службени лица 3 прекршоци, и лице каснато од куче во 5 случаеви при што сакам да нагласам дека појавата на лица каснати од кучиња скитници е зачестена и истата е во растечки тренд.

Во врска со последниот настан кој се случи пред угостителски објект Калипсо, има поведено прекршочна пријава за 10 лица, истата е по член 11 од Законот за прекршочна постапка против јавниот ред и мир. Вкупниот број на сообраќајни незгоди бележи намалување за 15 % во споредба со истиот период од претходната година, а бројот на лица загинати во сообраќајни незгоди е исто така во намалување за 25%, односно загинати во сообраќајна незгода биле вкупно 3 лица, додека во 2021 биле 4 лица. Случени се вкупно 94 сообраќајни незгоди, во 2021 биле 110 сообраќајни незгоди, од нив 40 се сообраќајни незгоди со потешки последици, а во сообраќајни незгоди имало вкупно 87 повредени лица. Меѓу најчести причини за сообраќајни незгоди се недржење на страна и правец на движење 33, брзо возење 3, алкохол 11, непочитување на црвено светло на семафор 30, неотстапување на право на минување 18 сообраќајни.

На превентивно репресивен план превземени се мерки за контрола на возила и возачи при што поднесени биле 1079 барања за повредување на прекршочна постапка по Закон за безбедност на патот и сообраќајот и Законот за возила против 1079 сторители.

Ви благодарам.

**ДЕЈАН ПРОДАНОСКИ:**

Ви Благодарам. Процедурално повелете г-дине Китаноски.

**АЛЕКСАНДАР КИТАНОСКИ:**

Почитуван Претеседател на Совет, оваа точка беше на барање на владеачкото мнозинство да се расправа на денешнава седница и несериозно е од страна на Градоначалникот во текот на расправата по оваа точка да ја напушти седницата. Барам да дадете пауза или да продолжиме по оваа точка која што е сериозна точка во присуство на Градоначалникот. Не знам кој настан е толку побитен од овој настан, од оваа точка. Кога расправаме за на Ваше барање за безбедносната состојба во градот. Разговарајте со Градоначалникот, договорете се и предлагам да продолжиме со расправа во оној момент кога ќе присуствува на седницата и Градоначалникот.

Ви благодарам.

**ДЕЈАН ПРОДАНОСКИ:**

Ви благодарам. Процедурално не сметам дека процедурата е нешто прекршена. Да завршиме со дискусијата и ќе дадеме пауза, по однос на оваа точка. Сите на оваа седница беа уредно поканети и секој одлучува колку долго ќе се задржи на седницава.

Кој се јавува за збор сега по однос на точкиве? Повелете г-дине Јованоски.

**ИВАН ЈОВАНОСКИ:**

Здраво другари. Пред да почнам за оваа точка, пошто е поврзано со ПС Прилеп. Денески иначе се дешава протест во Битола за она што Ламбе ете највероватно го запали тој како да речам, бугарофилски храм шо ја го поштовам. И јас да бев на тоа место и јас би го направил истотово. Истово би го направил и Прилеп ако се деси такво нешто. Денеска добиваме многу повици од вработени во МВР, значи наши членови -кога ќе тргате за Битола, кога ќе биди протестов, по стариот пат ќе одите, по новиов пат ќе одите? Што е поентава , ќе има блокажи, ќе има запирање, што ? Значи нема да се иди само Прилеп, ќе иди цела Македонија. Левица го организира овој протест, пријавен е уредно овој протест. Јас не знам зошто беше... и оправдувањево на дечкиве беше што да прам брат ми прават притисок морам да ѕвонам. Од кого притисок? Ја споредувате 2022 со 2021, 2021 не може, не смее да ви биди репер бе луѓе, значи 2021 Чипсио беше на чело на ПС Прилеп, а Чипсио сите го знаеме што чоече е. Фатен од ДЕА со 800кг или таму колку беше канабис, а иначе сега Чипсио е слободен и се шета низ Прилеп лабаво. Што, изваде боловање, го боли ногата, на лечење е? Командир на Полиција пази. Мене ми е многу мило што Началников е тука и извинете, како Ви беше името Ви го заборавив. Не не, на... Вас. Мене ми беше мило што и Вие сте присутни овдека, се испофаливте значи со машала бројки али мораше да го спукате она на почеток Северна Македонија, затоа што немаше да почни седницава без Северна Македонија. За Началников убав говор, морам да те пофалам или морам да го пофалам тој што го пишуваше, али морам да признам дека другарче едноставно ти си без дарбина да ме убедиш мене дека Прилеп е безбеден. Не сме слепи не сме глупи, знаеме што се дешава, гледаме што се дешава. Конкретно јас знам барем три случки што не се заверени во Билтен на МВР, а се ајде да речам тешки криминали, значи не е тепачка не е не знам што, тешки работи ги нема, збришани се, не постојат. 10% намалување на кривични дела, репер 2021. Значи репер Чипсио пак ќе речам. Е тој, тој некојси резултат некој си две и пол недели, ко беше мобилизарно цело МВР после седницава овдека ко беше присутен Командирчево и ко доби така некој вербален шамар, па ајде фативме дрва 30 кубици не знам ти колку. 30 кубици дрва се за три фамилии. Фативте дрва не фативте луѓе. Тоа е многу интересна работа. Моторни пили не знам ти што. 30 кубици дрва. Е тоа е тој 10% намалување и нешто ситно што, не знам. Запленети, запленета дрога 2016 3 кг, 2017 1,5кг, се отепавте, 2018 1,26кг, 2021 154,880 кг различна дрога. Мене ме интересира која е оваа различна дрога, кои се овие различни наркотици? Спомнавте Вие тука е хероин, марихуана, не знам што, колку од што има запленето тоа е многу битно и што е уште побитно овој извештај што го прочитавте овдека ние требаше да го добиеме барем три дена пред седницава за да знаеме што се дешава, а не вака поезија да читате па сеа ајде во ред е сето.

Спомнав минатиот пат на седницава ко беше Комадирчево исто присутно за обавезни патроли низ центар и низ секое маало. Јас чоек немам видено. Чоек немам видено. Тепачки се дешаваат од ко ќе се деси тепачка по свадба тапани, ајде кривични. И што демек као кривичната ја пишавте и тоа е чисто, фер поштено. А бе треба да биди службено лице присутно пред секој кафиќ бе чоече. Ја гледате младинава на што личи, абе сето е пијано дрогирано. Сето е агресивно. Значи пред секој кафиќ, пред секој ноќен клуб обавезно мора да има барем двајца, да не правам муабет значи за патрола низ плоштад и низ секое маало што спомнав. Затоа што Ве има многу повеќе од доволно а барате уште. Вчера баш видов нова од МВР, МВР праќа нов оглас 600 нови полицајци. Многу гужва бе чоече, кај сте не можам да ве видам низ град, разбираш? И убо беше некојси стандард таму требаше 9 склека за 10 секунди, брееј. Ајде има дечки што се способни само треба да ги одржувате, а не да пушти стомаче по две години, па да не можи да трча да брка некое си пичлеме што скока низ огради.

Омаложување на полициски службеник, а зошто се пречутува малтретирање, малтретирање на деца и малолетни и полнолетни од страна на полициски службеник. Јас имав еден таков пример, Битола се случи конкретно, ко ми се роди синов Микаел, пред болница Плодност. Чоеков заборај дека е полицаец. Значи паркирав јас на тротоар ми вика не смејш тука, викам кај има знак дека не смеам тука. Ами имало некој газда открши па пријавувал. Добро викам кажи кај да паркирам. Не ми се понашај така ми вика шерифски. Добро му викам кажи кај да паркирам пи\*ку материн, знајш онака окарав народски. И се завртив, заминав, ме удри по глава. Значи јас имам документ за ова, имам видео надзор изваен за ова имам, али не го малтретирам чоекот, нека се опамети, знајте кој е. И од тогаш што е интересно пред Плодност не стои кола што ги брка луѓево да паркира, болница е луѓе, болница. Од една страна ми е мило што, ми е криво што е присутно Командирчево на ПС Прилеп, а од друга страна ми е мило што конечно ни стана јасно дека чоечево што се петелеше испадна дека уствари е кукавиче, уплашено врапче измеѓу многу мачори што го демнат гладни. Е сега нашево уплашено зајаче што треба да го штити Прилеп, можда вистина е така, не велам не..

**ДЕЈАН ПРОДАНОСКИ:**

Ај ве молам попристојно.

**ИВАН ЈОВАНОСКИ:**

Нема пристојно, не бирам повеќе зборови, затоа што овие луѓе не заслужуваат попристојно и покултурно. Значи го растурија градов. Јас дека користам остри зборови, ги заболе, па возрасни се нека се справат со тоа бе човече. Наводно вчера или завчера Командиров имал тахикардија па пошол на болница најверојатно заради стрес, не велам не. Иначе јас еве имам тахикардија во моментов не заради стрес, заради нервози и гнев. Затоа што градов е катастрофа, пропаѓа, руина. Дете нема насмено. Беа сите надвор, не му се седи овде. Кривогаштани ќе седи бе човече отколку Прилеп, таму Ви е дувлото.

Е сега мило ми е што ја имам таа чест во негово, Ваше присутво да се обратам директно и лично овде од говорница во име на народот, значи не мое име, не мое име, во име на народот. Отчет, значи дојден на отчет, треба да Ви биди јасно дека Вие сте дојдени на отчет овдека. Не пред мене, јас не сум ништо јас. Мене ме одбрале некојси 3000 луѓе да ги застапувам и да го зборувам тоа што го бараат од мене. Командире не можам да те наречам Командир затоа што си лице со фалсификувана диплома од висока чколија другар. И тоа не можиш да го поречиш. А и чисто сумњам дека и средно си го поминал така со туркање одвај. Меанџијо не можам да те наречам меанџија иако имаш две кафани. Не се на твое име чисто, али немаш благодат ни капацитет да бидиш во таа благородна боемска професија. Затоа не боем, меанџија не знам. Иначе твои вработени пред два дена беа фатени со не знам колку, едно купче трева и беше држено чупево во притвор некојси два и пол саати и беше мистериозно пуштена. Ај мене нека ме фатат така со купче трева, ај било кој нека Ве фати, како ќе поминиме. Никому ништо, не е влезено в билтен и то. Како најблизок епитет иначе за твојов лик можам да го искористам зборов прематар или шиткач на увезени авотмобили со сомнително потекло, ај би рекол, склопувана една кола од четири. Минатиот пат ко беше тука добивме патетичен извештај за “сработеното” за безбедноста на Прилеп. Е тие две недели се ангажираа полицијава, професионално, значи можело под команда можело, ако се дај команда можело, значи проблемот е таа пирамидална шема одозгора.

Значи последниве месеци викате кримналот паднат. Криминалот што Ви е пишан статистички, кражби низ куќи, крупен арамилук, запалени автомобили, оти не ги спомнавте тие работи, колку коли се запалија месецов? И приватни објекти и дури киднапирање на малолетно дете. Зошто ни јавноста ни никој не знае за ова? Чепкате некаде кај некој што Ви смета, абе ајде бе. Сомнителна сообраќајка во која мистериозно возилото исчезнува заедно со товарениот багаж. Ќе се обратам со Ваш жаргон. Ова со опоен мирис најверојатно бела прашкаста супстанца. Знаете кој се. Колата не знам каде е. Знам дека во самава полициска станица има поштени професионалци што знаат да си ја бркаат работава, кадри кои за жал се маргинализирани како и во овој систем секој што е поштен е маргинализиран и туркан и сметан за нездрав. Казнети праќани по некој села кај што пес жив нема па камоли човек, под казна пратен не знам ти каде. Зошто? За да не биде присутен тука, за да не знај што се дешава во Вашиве тесни кругови... Али...

**ДЕЈАН ПРОДАНОСКИ:**

Ве молам привршувајте.

**ИВАН ЈОВАНОСКИ:**

Привршувам уште две реченици се. И симптоматично е што на денот, ќе се изразам малку западњачки, на инагурацијата на Цуцулот, за назначување на Командир, присутен е човекот кој си зема за сила дека е вечен Градоначалник на Прилеп, старион што произведува смоки, вечито гладен за моќ и контрола. Јас не знам кога ќе се најади онај човек, никогаш ваљда.

**ДЕЈАН ПРОДАНОСКИ:**

Ве молам да се држиме на темата.

**ИВАН ЈОВАНОСКИ**:

Да за темава се држам. Зошто тоа лице беше присутно ко се бираше Началникот на полиција? Што е тој толку посебен? Немаме директори други овдека во Прилеп, што е толку посебен тој? Е сега тука во твоја улога на Командир, несвесно другарче откриваш некои работи, нови типови, криминали, нови, нови лица со црни џипови, со ектази и трипој. Во самата структура која веќе е видлива благодарение на тебе, јас лично ти сум благодарен за тоа, затоа што многу работа ни... мислам ни заштеди енергија, значи за копање на овие работи. Иначе...

**ДЕЈАН ПРОДАНОСКИ:**

Ви благодарам Јованоски.

**ИВАН ЈОВАНОСКИ:**

Да уште две реченици се.

**ДЕЈАН ПРОДАНОСКИ:**

Ајде завршете со дискусијата.

**ИВАН ЈОВАНОСКИ:**

После Прилеп ја возите другарче слепо праволиниски ко дрон со претходно даени координати, арно ама сега мрежа нема. Дронов не е дрон, дронов е едрилица сега ама е фатен во некоја си заебана сила воздушна.

**ДЕЈАН ПРОДАНОСКИ:**

Ве молам Јованоски, Ве молам ајде завршете ја сесијата.

**ИВАН ЈОВАНОСКИ:**

Завршувам бе завршувам. Значи морам да го кажам ова значи пред неколку дена јас имав подметнат пожар во дворот. На крај ќе го кажам тоа. Се напрајвте на будали, ако, нека. Е тој, таа едрилица ќе биди многу гадно приземјена и некој ќе зафркне некој дискус што ќе падни на земја.

**ДЕЈАН ПРОДАНОСКИ:**

Јованоски готово, Ви благодарам Ви помина времето.

**ИВАН ЈОВАНОСКИ:**

Не, морам да кажам за случката што ми се деси пред 2 дена, значи ова е голем проблем затоа што беше...беше...

**ДЕЈАН ПРОДАНОСКИ:**

Ај ве молам, имавте време.

**ИВАН ЈОВАНОСКИ:**

Да, да значи ова е голем проблем сега. Што ако имам 10 минути. Беше присилен другар да жртвуваш неколку души во градов затоа што мораше со цел да се спасиш или да обелиш образ. Завршувам. Али успешно заглави в кал другар. В кал заглави. Како што ти ги пушти по вода ти нив, така и тебе ќе те пуштат по вода тие и да знајш дека ти се токмат, пак ќе речам ко гладни мачори на врапче. Мој личен совет Командире е благовремено да си дадеш оставка и да си спијаш рааат барем не знам, неколку месеци.

**ДЕЈАН ПРОДАНОСКИ:**

Ви благодарам.

**ИВАН ЈОВАНОСКИ:**

Морам да го кажам проблемов другар што ми се деси во двор.

**ДЕЈАН ПРОДАНОСКИ:**

Ќе си се јавиш покасно за реплика, сега ја претера.

**ИВАН ЈОВАНОСКИ:**

Не е за реплика, ова е истава тема. Значи забелешка за безбедноста на градов ете. Ма ќе го искористам времето фазла, јас ќе зборувам, ќе стојам на говорница, значи ова е голем проблем...

Како?

**ДЕЈАН ПРОДАНОСКИ:**

Ај ве молам од место не дофрлајте.

**ИВАН ЈОВАНОСКИ:**

Да појдиме заедно на психијатар ако не, еве викни го и Заев.

**ДЕЈАН ПРОДАНОСКИ:**

Ај Ве молам да се одржи редов во салава. Ве молам, значи Ве молам.

**ИВАН ЈОВАНОСКИ:**

Ако се крши деловник да кршиме деловник.

**ДЕЈАН ПРОДАНОСКИ:**

Г-дине Јованоски Ве замолувам да завршите овде, ќе си се јавите повторно.

**ИВАН ЈОВАНОСКИ:**

Не, не. Морам да го кажам ова за дома. Вака сега, ја почнавме седница неделовнички, скршивме деловник од почеток, прогледав низ прсти, ма и ќе го кажам ова имам уште две минути. Пред се, беше недела јас бев Скопје, ми ѕвони комшија, другар вика зад куќа кај тебе гори. Ѕвонам кај татко ми, ѕвонам кај мајка ми, никој не се јавува, веќе слегле долу заедно со комшијава мојов инспекторов, да го гасна огнов. Огнов се дешава од нигде никаде измеѓу мојава шупа и неговата шупа. Фалеа уште 5 минути да рокна ондека 30 кубици дрва од кои 10 кубици се бука. Дојде крим стручнаци навечер, ја не бев, значи ми го раскажуваше ова татко ми, светеа вика кутрите со телефон. Не можиме да работиме навечер.

**ДЕЈАН ПРОДАНОСКИ:**

Г-дине Јованоски.

**ИВАН ЈОВАНОСКИ:**

Не, морам да го кажам ова. Значи морам да го кажам ова, нека прекршам време, деловник, не ме интересира. То прекршија секакви закони, јас оти сум зел фазла време. Пожаров го гасна, идат крим -утре ќе дојдиме денски да видиме. Пази кои професионалци. Наредниот ден во 8 сатот ида двајца се као подметнат пожарот, двајца се абе има пикавци пикавец е. Прашањето мене ми е кој пушеше, кај инспекторов никој не пуши, кај мене никој не пуши освен јас, а јас никогаш не фрлам пикавци надвор. Другиве комшии не пуша и четврти комшии не пуша. Никој не пуши одоколу, еве да речиме дека е пикавец, пикавецот пак е подметнат. Што беше ова порака кон мене и кон Менде?

**ДЕЈАН ПРОДАНОСКИ:**

Ве молам да го одржиме дигнитетов, ајде.

**ИВАН ЈОВАНОСКИ:**

Ма нема дигнитет кон овие луѓе бе. Овие луѓе треба да се газат дури можат бе човече.

**ДЕЈАН ПРОДАНОСКИ:**

Во ред кажавте тоа што мислите.

**ИВАН ЈОВАНОСКИ:**

Да кажав тоа што мислам.

**ДЕЈАН ПРОДАНОСКИ:**

Да го задржиме редот... Ај да не ја прекинуваме седницава... Ве молам сега...

**ИВАН ЈОВАНОСКИ:**

Не, а бе ако треба ќе ја прекиниме. Нека се вразумат малце човече, шо ти е. Истава работа тебе ти се деси. Вратава ти ја запалија, се се збриша, никому ништо. Па нема втор пат да се повтори. Ако се повтори втор пат и трет и четврт пат. Ако не му залепи шамар некој на овие нема да се вразумат пи\*ка му...

**ДЕЈАН ПРОДАНОСКИ:**

Ви благодарам. Ве молам за ред. Ве молам. Дали некој друг се јавува за збор? Повелете г-ѓо Свајќароска.

Што е нејасно. Со што? Немам такви овластувања. Ај ве молам за ред. Повелете со Вашиот збор.

**АЛЕКСАНДРА СВАЈЌАРОСКА:**

Благодарам Претседателе, добар ден на сите. Моите прашања се до г-динот Дарко Цуцулески, Командир на ОВР Прилеп. Г-дине во изминатот период бевме сведоци на голем број немили настани, кои што се случија во нашиот град па затоа сакам да Ве прашам, зошто безбедносната состојба во нашиот град е на најниско ниво и во што е вашиот пропуст? Што се презема за зголемената стапка на криминалитет во градот? Што се презема за зголемениот број на кражби? Дали полицискиот службеник ја има вистинската заштита при вршење на службени дејствија? Зошто нема поставено реонски полицајаци кога има физички напад по улиците врз граѓани? Како се заштитува сечата на липи кога бевме сведоци на уништување на липите во црквата Свето Благовештение. Кои мерки ќе се преземат со цел да се зголеми довербата на граѓаните кон полицијата? Кои конкретни мерки планирате Вие да ги преземете во иднина? Извинете г-дине Началник со сета моја должна почит јас нема да се согласам со Вашето излагање дека безбедносната состојба во Прилеп е добра и стабилна затоа што сите изминати случувања ни покажаа дека Прилеп е далеку од безбеден и стабилен град.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете г-дине Златески.

**НИКОЛА ЗЛАТЕСКИ:**

Добар ден почитуван Претседател на Совет, добар ден почитувани колеги советници и медиуми. Пред два викенди ние бевме сведоци значи на масовна тепачка во строгиот центар на Прилеп пред еден ноќен локал каде што имаше забава и голем број посетители. Видеото кое се појави во јавноста предизвика лавина коментари поради неговата содржина, а дел од коментарите се однесува на релативно спората реакција на полицијата. Имајќи предвид дека исто таа тепачка, како што кажав беше во строгиот ценатар на градот. Јас како млад човек сакам да Ве запрашам како да се чувствувам безбедно во вакви ситуации? Ова го прашувам особено поради фактот што на видеото се гледа дека страдаат и личности кои случајно се нашле тука бидејќи сепак се работи за ноќна забава на која присуствуваат повеќе од 500 луѓе. Исто така ме интересира дали полицијата ќе дозволи вакви немили настани и на престојниот пивофест, каде знаеме дека ќе има илјадници посетители затоа што и самите видовте како истата таа полиција реагираше далеку во помал број луѓе.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Бозоски.

**ДИМЕ БОЗОСКИ:**

Добар ден почитуван Претседателе, почитувани колеги, гости. Градот Прилеп од најбезбеден град премина во најнебезбеден град. А од претходната седница на Советот каде што го разгледувавме работењето на Командирот безбедносната ситуација наместо да се подобри, наидовме на влошување на истата состојба за жал. Ќе посочам повеќе аргументи кои укажуваат на ова. Во ноќен клуб во нашиот град Прилеп се случи настан со примеси на насилство каде е повреден полициски службеник со тешки телесни повреди. Се работи за полициски службеник кој е со тримесечно работно искуство, прашање е дали ова лице може да извршува задачи од степен каде се работи за толпа народ, дали надредениот за преземање на таков тип на акција треба да има предвид колку полициски службеници треба да учествуваат? Дали е вршена контрола над ноќниот клуб за работењето, дали ноќниот клуб поседувал лиценца за обавување на таква дејност и дали обезбедувањето поседувало исто така лиценца за работа?

Исто така извршено е насилство во Општата болница Прилеп и тоа сред бел ден каде фрекфрентноста е на многу високо ниво и дали сите лица кои се, кои учествувале во настанот се евидентирани, пошто спомнавте претходно дека четири лица се, од кои две во притвор и две во бегство, а на снимката која што кружи на видеото се гледаат повеќе пет, шест, седум лица не знам. Случени се опожарување на возила и дали слушнавме дека има некој исход од овие пожари, дали има некое решение, дали Ви е пронајден некој?

Ова е само дел од настаните. Пошто се вели дека е подобрена безбедноста, еве уште настани па одлучете дали тоа е така. Лице седејќи во кафиќ, во еден момент, во кафиќ каде што одат и моите деца, во еден момент пука со огнено оружје, а за сметка на ова увидот бил извршен после некое време, односно по три, четири дена од сторувањето на настанот. Дали е тоа така? Како можиме после вакви настани на јавни места, како и ноќни клубови каде децата наши излегуваат, ние да бидиме сигурни и нашите деца да бидат безбедни во овој град. Сведоци сме на секојдневни видеа објавени на социјални мрежи, каде што се нарушува јавниот ред и мир од поголем обем. Пример настанот случен пред кафиќот Калипсо кој е лоциран на 100 метри од полициската станица. Настанот се случува во сабота навечер, за викенд, каде ноторен факт е дека движењето на граѓаните е на највисоко ниво и претпазливоста и безбедноста мора да биде на највисоко ниво. Ни ги нема оние реонски полицајци кои што цело време ги слушаме, ги немаме ни видено. Полициската станица се фали за фатен дилер од еден џоинт, а се кријат случаеви со милионски суми. До каде е истрагата на најголемата кражба на дрога во историјата на Р. Македонија, ТХЦ и дали воопшто имаме некаков исход, неколку милионска вредност се кажуваше 5, 6 не знам. Се поставува прашањето дали е соодветно извршен увидот за сообраќајната незгода во која се повредени 20 лица во автобус, од кои 3, 4 лица се со тешки телесни повреди. Дали има исход на овој настан и дали е, прашањето е дали е соодветно извршен увидот на лице место или е видеоизменуван? Исто така во Вашата полициска станица има револт од група на полициски службеници, каде на истите им е давана храна која со закон им следува за ноќната смена и сменската работа, а која храна била со изминат рок на траење, поточно се работело за конзерви кои се чувани на несоодветно, конзерви и леб чувани на несоодветно место. Поради тоа Вашите полициски службеници не ја подигале храната, која што им следува законски од страв да не бидат затруени со истата.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете г-дине Андреески.

**ДАРКО АНДРЕЕСКИ:**

Почитувани, јас мојот говор го насловив Прилеп како Бронкс. Тепачки, масовни групни тепачки, крвави улични пресметки, не се знае кој кого гази и без малку совест или помисла на извршителот за последиците што може да му ги предизвика на жртвата. Дали ќе настапат само тешки телесни повреди или можеби смртни последици. Полицијата секогаш интервенира задоцнето. Кражби, тешки кражби да ти го обијат домот и да ти одземат се што си создавал во текот на својот живот. Дрски кражби, опустошење на шуми, противправно одземање на црковен имот, одземена е цела камбинарија од црква. Демолирана е црквата во село Дабница, исечени и одземени се дрвја во црковниот двор, отстранета и одземена е металната влезна врата на црквата и други метални предмети. Друго нешто за што лично сум засегнат на работното место кое што работам и кое што лично го пријавив, насилно се откопуваат и откорнуваат метални цевки и друга хидромеханичка опрема од земјата која што е дел од хидросистемот Прилепско Поле. За нешто што е од непроценлива вредност за земјоделците за наводнување на нивните парцели за да истите се продадат за банални износи од 20-ина денари за старо железо. Досега не сум ни известен дека некој сторител е пронајден. Украдени се неколку приклучни вентили во месноста Караташ и тоа додека хидросистемот е во функција под притисок што претставува ризик и опасност за повредување на самите сторители. При тоа дојде до истекување на огромни количини на вода и нејзино заезерување при што водата пристигна непосредно до последните куќи во населбата Тризла, со опасност за нивно поплавување. Исто така не сме известени дека е пронајден некој сторител.

Следно, насилство, тешки облици на насилство. Нападнат е доктор на неговото работно место само затоа што се спротиставил на насилното земање на медицинска опрема која што претставува основно средство за вршење на неговата дејност од специјалноста на која што работи.

Дрога на секој чекор и што ли уште не. Најлошото од сето ова е стравот, несигурноста, неизвесноста што се создава кај секој обичен граѓанин и тоа страв за банални работи, како што е на пример да го оставиш велосипедот на 5 минути пред продавница додека да испазариш и се плашиш дека кога ќе се вратиш иститот ќе ти биди украден. Па се до страв за нешто за кое што нема мислост, тоа е за нашите најмили, за нашите деца. Го испраќаш да излегува и го молиш Бога да ти се врати здраво и живо и дека нема некој издрогиран насилник да ти го претепа и малтретира без никаква причина. И тоа го велам ова навистина сум воден, не сум воден од политички побуди, бидејќи еве моето дете се дружи во истите кругови и е врсник со децата од тука присутните советници од опозицијата, Моника, Александар. Се надевам дека и овие колеги размислуваат исто како мене, бидејќи тоа е нормално родителски. Да завршам, јас сметам дека безбедносната состојба во нашиот град е крајно лоша, да не речам драматична. И затоа за мене оваа информација е неприфатлива.

Ви благодарам.

**ДЕЈАН ПРОДАНОСКИ:**

Ви благодарам, повелете г-ѓо Белеска.

**ХИЛДА БЕЛЕСКА:**

Добар ден почитуван Претседател на Совет, почитувани колеги, почитувани медиуми. Сакам да поставам прашање до Командирот на Полицијата и другите надлежни во Полицијата. И на претходните седници колегите Ви поставија прашање дали мислите да поставите реонски полицајци да ги контролираат улиците во градот? Јас поточно ќе се задржам на типската населба каде што живеам. Значи Вие сте во ред, сте ги избркале малолетниците од кафиќите, кафиќите веќе се затвориле и сеа што се случува? Сите тие деца се преселуваат ваму кај нас во игралиштата, кај Футура или во игралиштето кај поранешна Зоолошка кај зградите. Луѓето што живеаат таму кажуваат се слушаат врисоци, кршење на стакла, неартикулисани звуци, можеби се дрогираат, се пијанчаат и што уште не. Тешко на тие мајки чии деца се. Ова беше и дење се случуваше за време на штрајкот кога беа училиштата затворени, сите деца наместо во училиште доаѓаа тука во игралиштата каде што се пијанчеа. На утро што се случува, кога поминуваам за да одам на работа во 6 сабајле, игралиштето е сето ѓубре. Искинати ранци, искршени шишина, чешмата не знам по кој пат е искршена и сменета. Мрежите и кошовите уништени, клупите исто така, ѓубре на сите страни. Значи има и некои што останале да спијаат тука, страшно. Ова беше и за време на короната, кога се беше затворено, па немаше кај да одат децата, па беа тука во игралиштата. Луѓето од “Комуналец” од што чистат таму не можат да стасаат, да повтасаат луѓето да чистат на другите страни. Имав и една случка мене што ми се случи дека едно девојче лежеше на клупа 15, 16 годишно, јас и човекот од “Комуналец” не знаевме што да правиме дали да го разбудиме, дали да го однесиме не знаевме ни каде или да го оставиме да лежи каде што било цела ноќ. Страшно да. И секако јас знам што ќе кажите вие, родителите се криви. Да, се согласувам и јас сум наставник и велам дека домашното воспитување е примарно, но ако тоа изостанува тогаш што во оваа ситуација? Втор проблем поради кој се случува оти нема реонски полицаец, заради таквото домашно воспитување или невоспитување, значи што го немале како деца сега се невоспитани граѓани. Постојат таксисти, дистрибутери од разни фирми или возачи на комбина, си застануваат околу игралиштето на пауза, си поручуваат и сето ѓубре си го исфрлаат низ прозорците, најлони, чаши од јогурт, конзерви, опаковки од брза храна. Има и домаќини луѓе што си ги чистат визбите и дворовите и сето ѓубре во колички си го носат, па си го исфрлаат тука во игралиштето, околу игралиштето. И сега уште 500 луѓе од “Комуналец” ние да вработиме не можат да го исчистат ова ѓубре кое што лета на сите страни. Јас овде како родител сум загрижена зошто моето дете и сите други деца околу се подложни на оваа зараза и ние исто, зошто ѓубрето го собираме и го фрламе во нашите канти, зошто лета во нашите дворови. Значи зборот ми е, дека не само ноќе, туку и дење потребна е поголема контрола од Ваша страна, а Вие дали мислите дека потребно? Знам и сега би рекле, да невоспитани луѓе, невоспитани граѓани, но со самото секојдневно присуство на реонски полицаец, јас тоа го мислам, превентивно би делувало на, да се избегнат вакви настани, вакви случки, да не дојди до посериозни настани затоа што ова е летен период, уште полоши времиња идат, децата се слободни, а исто не очекува и Пивофест.

Ви благодарам.

**ДЕЈАН ПРОДАНОСКИ:**

Ви благодарам. Г-ца Стојаноска.

**СТЕФАНИ СТОЈАНОСКА:**

Благодарам Претседателе. Пред одредено време прочитавме од медиумите дека била извршена кражба во магацините од Еурокомпозит и тоа не еднаш, туку два пати. Дали после кражбата имаше полициско обезбедување во оваа фабрика, ако имало зошто тогаш е направена втора кражба на истата? Дали се презема нешто околу овие кражби? Дали се знае за колкава сума и вредност се одземи предмети од фабриката? Доколку не дај Боже, некаде се употреби ова оружје врз цивилни или државни цели, кој ќе ја превземи таа одговорност? Од неодамна имаме информации дека магацините на Еурокомпозит ги превзема АРМ и тие се одговорни за таа. Дали требаше да се случи оваа кражба и дали треба да се случи уште поголемо кривично дело за кое ќе бидете, за кои последиците се фатални? И што се случи со тоа оружје, колку е пронајдено и колку останува непронајдено оружје од оваа фабрика?

Благодарам.

**ДЕЈАН ПРОДАНОСКИ**:

Ви благодарам. Г-дине Китаноски повелете за збор.

**АЛЕКСАНДАР КИТАНОСКИ**:

Почитувани советници, граѓаните добро знаат за што е ова Ваше барање, за расправа околу безбедносната состојба во Прилеп. Се работи повторно ќе напоменам за Вашата безидејност, Вашето неработење, како локална власт и Вашите нерализирани ветувања. Се работи за класично дефокусирање. Извинете Претседателе. Повелете.

**ДЕЈАН ПРОДАНОСКИ:**

Ништо, ништо. Повелете, извинете.

**АЛЕКСАНДАР КИТАНОСКИ**:

Не, не реагирате вака кон сите, имаа 20 минути излагање, бевте многу тивок. Се работи за дефокусирање на јавноста од денешните одлуки кои сакате да ги донесите со кои ќе бидат засегнати граѓаните на Прилеп. Да се дискутира за безбедносна состојба, криминал и корупција со ВМРО ДПМНЕ не е тешка работа. ВМРО ДПМНЕ е синоним за овие работи. Имате пола раководство од МВР, министри и останати таму раководители кои се со правосилни судски пресуди на издржување на затворски казни за различни криминални работи, признанија на изборни фалсификати и прислушкување и не знам кои други пресуди. Но граѓаните памтат, како беше она МВР – ВМРО, или обратно, или еден спрат беше МВР, а вториот спрат штаб од ВМРО. Граѓаните тоа не можат да го заборават. Самите бројки, почитувани советници, кои беа изнесени од претставниците од МВР Прилеп за сработеното во овој период се показател за тоа како функционира МВР во овој момент и како пред пет, шест години. Повторно ќе напоменам дека со оваа точка сакате да ја дефокусирате јавноста за Вашето неработење како локална власт. За три недели ќе добиевме и полугодишен извештај од стана на одговорните во МВР Прилеп, како што е и законската обврска. Ќе имавме конкретни показатели за шестмесечното работење и како советници ќе го разгледавме и тој извештај. И сега како, наместо како советници да дискутираме на оваа седница за развојни програми, капитални инвестиции, проекти, да носиме одлуки во интерес на граѓаните за подобар Прилеп, Вие се решивте за ваква расправа. ОК, потребна е, ама еве гледаме веројатно не е битна и Градоначалникот во текот на расправата ја напушти седницата, веројатно има некој состанок или па овој настан за утре што е најавен за палачинки, се организира таму. Сепак на крајот граѓаните на Прилеп ќе видат во кој правец се движи нашиот град со ваква локална власт. Повторно ќе напоменам штета што замина Градоначалникот, кој требаше да ја погледа оваа фотографија овдека, таа е една фотографија 1000 зборови за тоа каква локална власт во овој момент имаме. Седум месеци сте на власт, еден семафор не поправивте.

Ви благодарам.

**ДЕЈАН ПРОДАНОСКИ**:

Благодарам. Повелете г-дине Јанкулоски, па Вие Николоски.

Ќе се пријавите за збор, нема редослед на пријавување.

**ЗОРАН ЈАНКУЛОСКИ**:

Претседателе јас ќе се осврнам за безбедносната состојба во населените места кои што се под надлежност на Општина Прилеп, која исто така се наоѓа во едно незавидно нивo, односно според изјави на одредни граѓани во последните три, четири години прекинати се сите полициски патроли и ноќните смени на полициските службеници. Патролната полиција во населените места може да се забележи само ако има поплаки од граѓани или оперативни проверки. Ноќни патролни смени нема, дали од причини што нема недостаток на службени возила или парични средства што треба да ги добијат полициските службеници. Полициските станици во населенето место Тополчани, населеното место Витолиште не се во функција на граѓаните, односно во населеното место Тополчани се користи како паркинг простор за одземени возила од граѓани по различни основи. Во населеното место Витолиште ја користи граничната полиција. Од погоре наведените причини се вршат разни незаконски дејствија како дрвокрадство, кражби и друго. Од кражбите треба да се издвојат украдени два трансформатори од кои се од повисоко ниво, едниот во населено место Лопатица, а другиот во населено место Канатларци. А замислите истите биле под електричен напон. Од ова се гледа дека крадците се добро информирани за ваквата состојба со полицијата и слободно се движат и оперираат.

Благодарам.

**ДЕЈАН ПРОДАНОСКИ:**

Ви благодарам. Повелете г-дине Николоски.

**ИГОР НИКОЛОСКИ:**

Почитуван Претседател на Совет, почитувани колеги советници, присутни, почитувани новинари. Командирот на ОВР Прилеп на една од претходните седници се пофали дека имале запленето неколку шпедитери, неколку кубни метри нелагално исечено огревно дрво. Исто така се пофали дека имале план и дека сето било малку поопширно и ќе се спроведеле акциски контроли. Од тогаш до денеска се поминати 3 месеци и не видовме ни акциски контроли, а не видовме ни решителност да се сака да се реши овој проблем. После неколку дена после јавната седница каде имаше контроли и сега разбравме дека биле запленети уште неколку коли, шпедитери па и домашни животни. Со оглед на тоа што шестмесечниот извештај не е усвоен на Совет, одговорноста кон Командирот е уште поголема. Сакам да го прашам Командирот дали има план да се реши овој проблем и во кој временски период затоа што знаеме дека овие нелагално исечени огревни дрва се пренесуваат со хаварисани и техничко неисправни превозни средства. Исто така овие хаварисани и техничко неисправни превозни средства се возат низ улиците на нашиот град поготово во населбата Тризла, каде жителите од оваа населба не се чувствуваат безбедни. Командирот треба да излези денека пред сите нас и да ни одговори кога и како планира да ги реши овие проблеми и кој ќе сноси одговорност доколку настани поголема несреќа.

Ви благодарам.

**ДЕЈАН ПРОДАНОСКИ:**

Ви благодарам. Г-дине Николоски имавте збор.

...Повелете господине Николоски.

**КИРО НИКОЛОСКИ:**

Почитуван Претседател на Совет, почитувани советници, почитувани гости и директори. Се чудам јас како полицијава успешно се трансформира или се трансформира неуспешно. Овде ни кажа еден од говорниците дека безбедносната состојба е добра и стабилна. Пред година дена имавме уапсено Командир на полиција за трговија со дрога. За време на избори имаме криминални дејности на полицијата преку вибер комуникација, ќе Ви прочитам дел од нив -Вчера во 19 часот на ул.”Кеј 19ти Септември” пред зградата на зоолошка, втора зграда по ред, во џип седеше Борче Јовчески, ако има такси табла запрете го, барајте лекарско. Сите овие возила возат за нив, гледајте да ги отстраните одма, земете му ја колата, убијте го, направете нешто, ако треба измислете прекршок и отстранете ги.

 Оваа вибер комуникација е од околу 40 вработени во полициска станица и сега тие полицијаци што сторија спрема мене кривично дело, кривично дело кое што наликува на дејноста на полицијата 47, 48, 49-та година, ни праќаат извештаи каде што пишува дека се е безбедно, стабилно и во ред. Ништо не е во ред.

**ДЕЈАН ПРОДАНОСКИ:**

Благодарам. Повелете г-ѓо Кузманоска.

**БИЛЈАНА КУЗМАНОСКА:**

Почитуван Претседател на Совет, почитувани колеги советници, почитувани гости. Со моето излегување на оваа говорница нема да поставувам прашање, но сакам да посочам до Командирот дека нашиот град повеќе не е безбеден и дека потребни се патролни активности, потребни се ноќни реонски полициски службеници кои во секој момент ќе бидат достапни и ќе можат да спречат физички напади, кражби и слични вакви многу проблеми. Полициските службеници треба да ја подигнат свеста за својата улога во спроведувањето на законот. Полицијата треба да е повеќе присутна низ градските населби и да работи ориентирана за потребите на населението. Но баш напротив од ова. Нашата полиција е се помалку видлива и помалку присутна на улиците, затворена и недостапна за јавноста и покрај зголемениот број на полициски службеници. Треба да имаме таква полиција која што професионално ќе ги извршува работните задачи за кои што ја плаќаат граѓаните. Полицијата треба да гарантира непристрасно спроведување на законите подеднакво за сите. Постои преголема недоверба на граѓаните кон полицијата, а тоа е еден голем показател дека полицијата не ја гарантира безбедноста во нашиот град.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Јоноски.

**КИРЕ ЈОНОСКИ:**

Добар ден почитувани колеги, Претседател и почитувани гости. Се поставија многу прашања, меѓутоа не знам дали ќе добиеме одговор од претставниците на МВР. Дали претходно беа одговорени прашањата или ќе ни одговорат писмено или после. Сакам и јас да поставам неколку прашања се надевам дека ќе ми одговорите. Сакам да прашам дали има друга општина каде што има, во толкава мера дрвокрадство во Македонија. Сигурно комуницирате со Вашите колеги од Битола, Струмица, Кавадарци и други општини, дали и таму има толкава дрвосеча. Уништени се шуми кои нема да се вратат со децении. Ако не можите да се реши тоа, побарајте помош од Скопје, во еден ден ден ќе се реши тоа. Во еден ден. Минатиот пат ни кажавте дека немате возила, дали се поправени во Битола. Исто шумската полиција нема возила, ако нема нека се побара од Скопје, нека се организира една акција да се спречи ова дрвокрадство.

Прилеп е секој ден во црната хроника, секој ден, нема ден да нема во црна хроника вести од Прилеп. Исто така, сакам да прашам како е протечено видеото за нападот на вработените во болницата? Не е еден нападнат, двајца се. Ако се запленети камерите и видеото, како протекло видеото во јавноста? Јавно го видовме дека се нападнати 10мина, повеќе од 10мина, уаспсени биле четворица, двајца во бегство. Толку.

**ДЕЈАН ПРОДАНОСКИ:**

Ви благодарам. Повелете.

**КИРЕ ЈОНОСКИ:**

И уште нешто, овде имаше една дупка две години, еден кратер, од 2019, од 2021 сигурно, не Ви е обележан. Две години беше тука, овде вака, во центарот на градот.

**ДЕЈАН ПРОДАНОСКИ:**

Ве молам да нема дофрлање од место. Јавете си се за збор ако имате да додадете нешто. Повелете г-ѓо Илиеска Грашеска.

Последен те оставив оти имаш реплика овие се за збор.

**МОНИКА ГРАШЕСКА ИЛИЕСКА:**

Се јавив за дискусија немав намера ама се јавив поради излагањето на советникот Дарко. Ме инспирираше затоа што зборна за сигурноста на нашите деца и тоа е стварно така. Колега рековте црна хроника влегува Прилеп, ама од каде. Зошто ние лекарите зборуваме за етиологија на болеста, зборуваме од каде таа доаѓа, зошто ова се случува? И всушност сфаќам дека имаме млади луѓе со лош квалитет, и Вие сите со Вашите излагања всушност ја доловивте состојбата на нашиот град кој е навистина на погрешен пат, ама ние како луѓе сме на погрешен пат, тука во Прилеп. Вие допревте сите еден голем проблем, а тоа сме ние луѓето кои живееме во Прилеп. Ние ги правиме проблемите, не ни ги прави никој од страна, а најмногу пак ќе се задржам колега за нашите деца. Колега тие одат во кафиќи таму вадат пиштоли, ама има етиологија ова работа, од некаде почнува, не почнува од полицијата. За полицијата си кажавте Вие, си кажаа тие, ама чувствувам одговорност дека ние сите овдека заедно треба нешто да направиме. За оваа болест која на Прилеп му се случува да ја подобриме, затоа што тоа е наша обврска, да пробаме да изнајдиме начин, да пробаме како да создадеме подобар град, посигурен. И јас колега се плашам моите деца кога одат навечер во Калипсо, страшно многу се плашам. Воопшто и јас не се чувствувам сигурна кога се во Калипсо на пример. Ама сета полиција да ја донесеме од Македонија нема да ја промени ова декаденција што му се случува на нашиот град. Потребни сме ние да го смениме нашиот начин на живеење, на размислување. И затоа предлагам заеднички сите да седниме овдека на иста маса и да пронајдиме начин како да го направиме Прилеп подобар. Секако преку поголема присутност на полицијата на улица, дефинитивно треба да биди повеќе присутна затоа што значи сигурност. Но има и нешто суштински, има нешто чекор назад што треба да го вратиме да го направиме за колку толку Прилеп да стани посигурно место за живеење. А тоа е пред се мислам спортот. Многу малку пари вложуваме во спортот колеги. Каде каде пута два пута три пута пет да вложиме во спортот ќе создаваме поздрави деца. Со онолку малку спортски активности нашите деца ни излегуваат баш најнормално. Второ мислам на образовниот порцес, каде каде поквалитетен образовен процес ќе создаде млади луѓе со квалитетен штоф. А не со мрачна свест кој кога излегуваат на улица првата мусла му е да се степаат. Значи мора квалитет штоф преку едно добро образование и секако спомна Началникот на ОВР дека имаме Локален совет за безбедност. Секако и тој, ако почесто се вклучи во работа, ако повеќе се ангажираме можи да придонеси за подобра безбедност во Прилеп. Се сложувам со се што работите, ама и со нив се сложувам, си ја работат беспрекорно работата. Ама чинам дека ние првин луѓето треба да се смениме во Прилеп.

Благодарам.

**ДЕЈАН ПРОДАНОСКИ:**

Ви благодарам. Повелете г-дине Јованоски и Ве молам за пристојно. Реплика, се јави за реплика. Одреди на кого имаш реплика.

**ИВАН ЈОВАНОСКИ:**

Е сега со кое лице, не знам како се викаш, не ми е ни битно, памтам само фаци, имина не памтам, тоа ми е маана голема, укривуваш родители и воспитување на родители за младинава и затоа младинава била до ваква состојба, затоа алкохолизирана, дрогирана или не знам што. Да, ние живееме во нездраво опшество. Кој е виновен за ова нездраво опшество? Ние? Ние младиве генерации? Не, за секоја генерација е виновна претходната. Е сега докторке на науки, јас ќе Ви се обратам така пошто Ве почитувам, не знам дали сте докторка на науки али, не знам. Паднавте на ниво на идиотот Зоран Заев, фиктивниот премиер на Северна Македонија непостоечка држава...

**ДЕЈАН ПРОДАНОСКИ:**

Ве молам.

**ИВАН ЈОВАНОСКИ:**

Да ми речиш ти мене иди на психијатар. Ај да одиме тројцата бе. Дај да одиме тројцата, иначе бев три пати, три пати ме вратија. Не си ти вика за овде. Значи сум стварно за негде по по. Нема речник, не бирам зборови разбираш. Не бирам зборови. Што? Па ова треба да се слушни на улица, народот на улица треба да го разбери народски што се дешава.

**ДЕЈАН ПРОДАНОСКИ:**

Ај ве молам држете се до репликата, времево ни течи...

**ИВАН ЈОВАНОСКИ:**

Ми се меша во...

**ДЕЈАН ПРОДАНОСКИ:**

Ве молам не дофрлајте од место.

**ИВАН ЈОВАНОСКИ:**

Чекај јас го прам ова некогаш да ти се мешам тебе во збор? Не. Прекинуваш муабет бе чоече. Не можиш да се разбериш со мене море, џабе. Спорт спомнавте, тоа е супер. Кој го умре спортот во Прилеп, кој? Вие бе чоече, Вие и Вие. Ма 10 ќе земам минути.

**ДЕЈАН ПРОДАНОСКИ:**

Ве молам, заокружете ја мислата.

**ИВАН ЈОВАНОСКИ:**

Ја заокружувам мислата. Иначе дури зборувавте сите Началникот се смешка, дамава не знам како вика скрола на фб, а Началников малце ми е уплашен. Нареден пат другари извештај, извештај на време, детален извештај.

**ДЕЈАН ПРОДАНОСКИ:**

Ај ве молам.

**ИВАН ЈОВАНОСКИ:**

Нема, тоа е муабетот бе чоече. Сега викате дека точкава била дефокус, а е главен проблем во Прилеп. Што, некој си одбори по училиштата, тоа поглавно, техникалии. Овој проблем море, ни се ништи младинава луѓе шо Ви е Вас? Што? Семафорот пуштив јас пријава во инспекторат, Марјан и Сугаре каде што се, не биле надлежни тие. Кој е надлежен бе? Ми ја вртите темава.

**ДЕЈАН ПРОДАНОСКИ:**

Во ред е. Ви благодарам.

**ИВАН ЈОВАНОСКИ:**

Не само да му кажам на Командирчево. Да, јас не го почитувам деловодникот, затоа што седницава почна неделовнички и така да што сакам можам да правам. Ма ако сакате обезбедување викнете, ме заболе таквото. Околинава.Чекај бе да завршим реченица бе чоек.

**ДЕЈАН ПРОДАНОСКИ:**

Ајде ве молам. Ајде.

**ИВАН ЈОВАНОСКИ:**

Станете бе слободно, станете слободно. Излезете, излезете. Што е, Ве боли? Што?

**ДЕЈАН ПРОДАНОСКИ:**

Што да направам сега? Еве.

**ИВАН ЈОВАНОСКИ:**

Значи седницава почна недоловоднички, прогледав низ прсти.

**ДЕЈАН ПРОДАНОСКИ:**

Ај те молам.

**ИВАН ЈОВАНОСКИ:**

Море, море, море..

 **ДЕЈАН ПРОДАНОСКИ:**

Ај те молам напушти ја.

**ИВАН ЈОВАНОСКИ:**

Слушај ако грешам правно другарче терети ме, разбираш, ама ако грешам морално ј\*\*\*га, разбираш, мој вокубалар е мој вокабулар, како сакам ќе зборувам.

Што, што? Кој дигнитет, овде нема дигнитет бе луѓе, нема дигнитет. Ни општина ни полиција, ни ништо. Во ред нека биди. Толку ми беше муабето.

**ДЕЈАН ПРОДАНОСКИ:**

Ви благодарам. Напуштете ја седницата.

**ИВАН ЈОВАНОСКИ:**

Готово напуштам седница. Да, само ова ми беше да му го спомнам на Началников.

**ДЕЈАН ПРОДАНОСКИ:**

Ај те молам сега.

**ИВАН ЈОВАНОСКИ:**

Не морам, морам. Не, а бе ова е проблем чоече, градов е уништен. Значи не можи. Мора да дадеш оставка другарче. Ти мора да се тргниш од овде. Немој да мислиш дека си многу.

 **ДЕЈАН ПРОДАНОСКИ:**

 Те молам. Во ред го кажавте ова. Ај Ве молам. Да не ја прекинувам седницата, ја оддолживме многу. Ајде Ве молам.

 **ИВАН ЈОВАНОСКИ:**

 Ама ова да го завршиме јас заминувам. Јас се вратив пошто имам вишок андреналин и морам да го испуштам. Немој да мислиш другарче дека стои некојси зад тебе и дека ќе те чува стално. Не си толку јак. Јас влегов во длабокото сам, а ти терај со 0 кома 8 е еднакво на грам.

 **ДЕЈАН ПРОДАНОСКИ:**

Сега ја напушти седницава или тука сте?

**ИВАН ЈОВАНОСКИ:**

Ја напуштам седницава. Што? Ааа тие?

**ДЕЈАН ПРОДАНОСКИ:**

 Иван ај те молам напушти ја сега говорницава! Во ред.

 **ИВАН ЈОВАНОСКИ:**

Готово, напуштам јас скроз. Да.

 **ДЕЈАН ПРОДАНОСКИ:**

Преголема слобода се даде овде и сеа сите ја злоупотребувате.

 **ИВАН ЈОВАНОСКИ:**

 Мммм. Слобода.

**ДЕЈАН ПРОДАНОСКИ:**

Оставивме пошироки дигресии на се, и сега. Во ред е, помина времето. Дали некој друг се јавува за збор?

 **ИВАН ЈОВАНОСКИ:**

 Камиониве од Сивец, 15 тона товарени плус 30 тона шетаат низ Прилеп. Никому ништо. Дрвокрадци шетаат низ Прилеп нерегистрирани. Јас негестрирана кола, одам да ја регистрирам ме запира полиција. Бре мајката, другиве не ги гледате? Тоа е, расипано сегде. Толку.

**ДЕЈАН ПРОДАНОСКИ:**

 Ве молам. Дали некој друг се јавува за збор? Зборувај си, нема врска, нивно право си е демократско. Повелете г-ѓо Стерјовска Локвенец.

Ве молам ај ако имате муабет излезете, пошто двајцата кажавте дека ќе ја напуштите салава, ајде. Добро, слободна волја твоја.

Повелете г-ѓо Стрејовска Локвенец.

**ИРЕНА СТЕРЈОВСКА -ЛОКВЕНЕЦ:**

 Благодарам Претседателе. Жалам што... жалам што работната атмосфера пред се на Советот беше нарушена изминативе моменти.

Ќе зборувам за точката безбедносната состојба во град Прилеп. Живееме во реалност во која Прилеп е најнебезбеден и најнесигурен град. Најстрашен град за живеење во Република Македонија. Тексас е? Твин Пикс како се викаше тој еден, популарен град од една серија која што ја следевме, кога бевме млади. За жал денес ни се случува во нашата реалност, нашата реалност денес е полна со ризици, а тоа се случува во континуитет веќе шест години, па и повеќе. Сведоци сме на немили настани, а некои наши сограѓани се и жртви само затоа што се дале на, што се нашле на погрешно место во погрешно време. Жртви се поради девијантното однесување на поединци кое што Вие Командире и Вашето раководство, во Полициската станица -Прилеп, ги штитите и селективно ги толерирате. Сакам овде да апострофирам, најверојатно полицијата има модел на пазарење и регулирање на реакциите кои се во Ваша надлежност. Ајде еве слушнавме дека можеби чувствувате терет и доживувате мачнина секогаш кога сакаме и се обидуваме да ја актуелизираме безбедносната состојба кај нас. Мината седница не се појавивте, свака чест на оваа седница сте присутни. Но вистинскиот терет Командире Ви доаѓа од граѓаните, кои секојдневно се изложени на тортури од поединци и од злосторничкото здружение, а Вие само немо гледате и од време на време само пријави може да си поднесите, а за тоа како завршуваат не знам, битно Вие ќе поднесете и денес овде ќе се фалите во проценти колку пријави има поднесено Полициската станица Прилеп. Кога ќе се сетам затоа што бев советник и во претходниот состав на Советот на Општина Прилеп, колку многу зборувавме ние како советници од опозицијата на седницата кога другиот состав на Советот Ве назначуваше, во една спорна постапка во предизборно време каде што мораше да се избери Командир, време кога се уште не беше разрешен претходниот Командир кој беше уапсен на дела при транспорт на дрога како логистика за чистење на патот при движење на стоката. Акција која што беше предводена од ДЕА во соработка со МВР. А Вие пак како кандидат не ги исполнувавте целосно бараните критериуми за оваа одговорна позиција. Сега од овој временски аспект кога повторно сум советник во Советот на Општина Прилеп, меѓутоа денес од страна на советничката група која што ја предводи локалната власт, можиме да заклучиме од низата случувања кои Ви се случуваат во Вашето време откако сте Командир на ПС Прилеп, се гледа и се потврдува таа наша тогашна оправдана доза на песимизам при Вашиот избор. Затоа што како Командир г-дине Цуцулоски комплетно потфрливте. Затоа што сте еден од командирите кои не успеа да се справи со подземјето туку напротив, Вие сте тие кои генерирате страв и го дозволувате хулиганското однесување меѓу нашите сограѓани, меѓу прилепчани. Кога веќе го споменав Вашиот претходник, Вашиот претходен Командир еве и да апострофирам уште еднаш. Пред еден месец се случи втора серија на филмска кражба на 108 литри масло канабис од фабриката во село Алданци, па Ве прашувам дали е преземено нешто околу овој случај, до каде е постапката и дали Вие всушност сте продолжение на стилот на Вашиот претходник? Ви се случија палевина на возила во центарот на Прилеп кои најверојатно се случуваат поради нерасчистени меѓучовечки сметки на луѓе блиски до Вас. Ви се случи пукање во локал, спомнаа моите колеги советници, каде излегува и движи младиот свет. Не успевате да се справите нити со тоа. Страв.

Масовните тепачки во Прилеп се толку чести што повеќе не се ни вест. Прилеп е црна хроника уште еднаш ќе потенцирам, колега спомна, Прилеп е црна хроника број 1 во Македонија. Масовната тепачка пред ноќниот клуб ВИП каде настрада и Ваш полицаец, кој долго време беше во кома и се уште тешко му оди опоравувањето. Ве прашувам како пуштивте во координирана акција полицаец со само три месеци искуство? И тука Командире повторно потфрливте. Не успевате да се грижите и да ги поставите акциите по правилата кои Вие треба многу добро да ги знаете. На друга акција каде ги следите и ги пресретнувате дивите копачи на архиолошкиот локалитет Горно село, дали ја пуштивте Вашата екипа во координирана акција без старешина само со водач? Повторно потфрлувате, поради што денес службените слица се соочуваат со непосакувана ситуација, а оние за кои се зборува и е јавна тајна дека биле логистика на таа група диви копачи од ваши редови, станува збор за тројца ваши полицајци се заштитени од ваша страна? Повторно потфрлувате Командире Цуцулоски, сигурно ставате и рецки колку пати сте потфрлиле, ма да не можам се да набројам, ограничено време имаме. Се случи тепачка на болница, настрадаа луѓе од службеното обезбедување кои беа смртски претепани од луѓе кои се познати за Вас по нивното криминално досие. Но со Вашата намерна неажурност дозволивте двајца од напаѓачите да се дадат во бегство, а еден од тепачите се уште ли го идентификувате?

Слушнав во Вашите излагање кога имавте Вие и Вашите колеги, ја спомнавте последната тепачка пред Калипсо. Преку видеото кое што беше споделено на социјалните мрежи сите бевме сведоци повторно на Вашата неажурност односно “навремената” интервенција дури по 10 минути откако секој на секого маваше и настрадаа многу млади луѓе. Прашање, дали Командире откривте кој беше иницијатор на оваа тепачка, се пофаливте дека имате поднесено пријави. Но дали кон вистинскиот, оној кој што ја иницираше тепачката? Ако Вие не знаете, прашајте ги младите кои што беа тука. Повторно е лице кое што е многу близок на Вас и кој што се наоѓа во Ваша близина и во Ваше присуство дури и кога Вашите служби прават увид на места каде што се случиле одредени девијантни однесувања, дали пукањата во Тротоар и на други места.

Конкретно што сте превзеле како Командир на Полициската станица Прилеп да се намали процентот на насилство, навистина ова ме интересира. Сериозно одговорете ми, без да приложувате некои формулари, некои извештаи каде само статистички ќе ги фризирате, ќе ги правите онака како Вас Ви одговараат и овде денес да се фалите па и со намалување на проценти како спомнавте 22% намален криминалитетот во градот. Да не знаевме, да не живеевме овде навистина ќе требаше сите да аплаудираме овде.

Што друго да се кажи за дрогата која ја запленувате или пак за онаа дрога која ја пропуштате под превезот на спектакуларното запленување како што спомнавте 188кг, ама не ја спомнувате другата дрога со која што го преплавувате нашиот град. Жално е, навистина жално. Денес се фалите со податоци од МВР г-дине Цуцулоски и другото раководство што се заедно денес дојдени. Па ме интересира колку грама дрога имате најдено со полициски службеници од Прилеп без координација од МВР? Колку Вие имате најдено и запленето? Секоја пријава Ви е, колку јас што знам од по 1 грам, 2 грама различна дрога, како што милувате да кажите не знаеме каква и тоа не од дилери туку од некои корисници, поради што и Ви паѓаат пријавите во Основниот суд.

И еве тука ме интересира и Ве прашувам дали имате информација колку има зависници на дрога во град Прилеп? Вашата колешка зборуваше за статистички показатели од 2015 година, ни зборувавте за ланскиот снег сакате со тоа да ја прикриете неспособноста на раководството на ПС Прилеп. Сакате да ги релативизирате секојдневните криминали и да ни ги ставите Вашите розови очила, извините не ни одговараат, не се во наш стил. Зборувате за поднесени кривични пријави, но колку се расветлени, колку од нив Ви се отфрлени како неосновани, уште еднаш ќе потенцирам, немаме информација. Жалам за младината, се обраќам искрено и до Вас млади луѓе кои денес не следите, жалам за сите Вас кои што мора да живеете во едно вакво време. Сочувствувам како родител затоа што сум мајка со сите родители кои што се уплашени, премногу уплашени за безбедноста и сигурноста на своите деца.

Ајде Командире имајте малку совест, барем на крај. Дадете си оставка. Доста е агонијата на Прилеп од Вашето царување. Доста е. Не чувствувате вака ни малку грижа на совест? Дадете си оставка, и оставете некој друг способен човек, човек од кариера да може да Ве наследи, да ја преземи грижата за безбедноста на Прилеп, затоа што вака како што тргнало состојбата ќе ја доведете во Прилеп повторно да биде под принудна управа како во 2004, 2005 година кога и тогаш беше нарушена безбедноста и сигурноста на градот. Голем дел од нас живеевме во тоа време и многу знаеме како беше. Исто е. Исто е и бетар е. Бетар е. Ви препорачуваме Командире одете си од оваа одговорна фукција која не знаете и не умеете да ја носите. Доста е затоа што си го сакаме Прилеп и затоа што прилепчани заслужуваат мирно, спокојно живеење и делување во сопствениот град. А со тоа Цуцулоски, г-дине Цуцулоски ќе имате можност повеќе да се докажите во Вашата втора дејност, а тоа е угостителството.

Сега оваа прилика само кратко да ја искористам за дефокус кој што го направија нашите колеги советници од другата советничка група, кои што. Многу кратко е. Значи ако сега гледаме колку колегите и Вие и сите други зборувавте така да за уште 1 минута колега. Почитуван колега ја промашивте денеска точкава за која што зборувавте. Денес зборуваме за безбедносната состојба во градот, не зборувавме нити за Буџет, нити за завршна сметка, нити за тромосечен извештај. Па овдека не потсетувате тука. Не, ни кажувавте колку имало реализација, нерализација. Почитуван колега сакате и Вие да зборувате за ланскиот снег, како раководствово на Полицискава станица. Некако стилот Ви е тој. Па милувате да зборувате за ВМРО, МВР или обратно, не знам како Ви е тој сленг, за мене нејасен, јас пак еве во тој стил пак ќе Ви вратам. Вас ви се деси рекет, СЈО ви се деси, Марлборо Градоначалник Ви се деси, што ли друго Ви се деси, уште ли да бројам. Двајца секретари во Ваше време на Влада Ви паднаа. Овде зборуваме за безбедносната состојба во град Прилеп, Вие се дрзнавте да зборувате за ВМРО МВР за ланскиот снег. Нема. Дефокус очигледно сакате да правите, сакате да зборувате за дека е присутна болест во опшеството, но денес колега советници, колеги советници, зборуваме за прикривањето на болеста од страна на Командирот на ПС, кој што се дрзнува да фингира записници од увид и што ли уште не, ако треба да зборувам имав уште многу да зборувам, меѓутоа најверојатно или ќе треба да се јавам со реплика или ќе видиме понатаму. Ви благодарам.

**ДЕЈАН ПРОДАНОСКИ:**

Ви благодарам. Повелете реплика. Немате повеќе право. Веќе ги завршивме репликиве.

**БИЛЈАНА КУЗМАНОСКА:**

 Јас имам една реплика до колешката Моника Грашеска. Рековте дека ако ја собереме цела полиција од цела Македонија младината повторно ќе се однесува недолично. Да тоа е точно, така ако полицијата не ги извршува работните задачи онака како што треба не е битно колку полициски службеници ќе бидат достапни кога има некаков проблем. Ако полициските службеници ги извршуваат своите обврски младината многу повеќе ќе ги респектира, баш онака ние кога растевме во наше време ни беше страв да ги погледнеме в очи, од почит кон службата и жртвата која што ја прави полицијата за својот град, за својот народ. А не сега полициските службеници се жртви на насилство од оваа младина.

Ви благодарам.

**ДЕЈАН ПРОДАНОСКИ:**

 Ви благодарам. Дали некој друг се јавува за збор? Ги поставивте прашањата, нема да дозволам. Ќе си поставите писмено сега готово.

Вака сега да се договориме. Неколку минути паузи со координаторите на советнички групи мора да заокружиме оваа точка една која што беше во пакетов на разгледување со заклучок. Ќе ги ставиме точките три што се разгледуваа во овај сет на гласање и голема пауза од 15, 20 минути за кафе.

Завршена е дискусијата.

**=ПАУЗА=**

**ДЕЈАН ПРОДАНОСКИ:**

 Ај Ве молам. Продолжуваме понатаму со седницата. Преминуваме на гласање по однос сетот точки кои што ги разгледувавме досега.

Кој е "ЗА" усвојување на Заклучок по информација за безбедносната состојба во Прилеп кој што Ви е доставен во прилог?

Повелете процедурално.

**МОНИКА ГРАШЕСКА ИЛИЕСКА:**

Процедурално, значи после изнесеното од претставниците на МВР за безбедносната состојба во Прилеп, убаво опширно исцрпно ни кажаа каква е вистинската ситуација безбедносна во Прилеп. Со овој предлог заклучок ние не се сложуваме и ќе гласаме против.

Благодарам.

**ДЕЈАН ПРОДАНОСКИ:**

Добро Ви благодарам. Еве уште еднаш за јавно да биди. Заклучок по однос на расправата за безбедносната состојба во Општина Прилеп. Советот на Општина Прилеп по однос на расправата за безбедносната состојба во Општина Прилеп го донесе овој заклучок со кој бараме итно и неодложно разрешување на Командирот на Полициската Станица од општа надлежност Прилеп Дарко Цуцулоски. Советот на Општина Прилеп претходно на седницата одржана на 15.03.2022 година не го усвои извештајот информацијата за безбедносната состојба на подрачјето на Полициската станица од општа надлежност Прилеп, во текот на второто полугодие за 2021 година, со што алармираше за неработењето на Командирот. Но од тогаш до овој момент безбедноста во нашата општина е крајно алармантна и затоа бараме итно разрешување на Командирот на Полициската станица од општа надлежност Прилеп – Дарко Цуцулески. Заклучотот да се достави до Министерот за внатрешни работи, Градоначалникот и архивата на Општина Прилеп. Заклучокот влегува во сила со денот на донесувањето, а ќе биде објавен во Службен гласник на Општина Прилеп.

Кој е "ЗА" вака презентираниот Заклучок по информацијата за безбедносната состојба во Општина Прилеп?

Кој е “ПРОТИВ”?

Констатирам дека со 16 гласови ЗА и 8 гласови ПРОТИВ, Заклучокот е усвоен.

Кој е "ЗА" усвојување на Одлука за определување на локалитет за организирање на фестивал на пивото 2022година?

Дали е некој “ПРОТИВ”? “ВОЗДРЖАНИ”?

Констатирам дека, констатирам дека со 18 гласови ЗА и 6 гласови ВОЗДРЖАН, Одлуката е усвоена.

Кој е "ЗА" усвојување Одлука за определување на максимален износ за доделување поединечна субвенција, надомест на дел од трошоци на граѓани на подрачјето на Општина Прилеп за купување на велосипеди за 2022година?

Дали е некој “ПРОТИВ”? “ВОЗДРЖАН”?

Констатирам дека Одлуката е едногласно усвоена.

Предлагам заради тоа што имаше поприлично дискутанти да ги разгледаме сега точките кои што се однесуваат од **10-тата** до **17-тата** точка на годишните планови за вработување во Основните училишта. Пред да отворам претрес, значи од 10-та до 17-та точка, плановите за вработување. Да, 14-та ја отфрливме, излезе од дневниот ред, нема да се гледа.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска- Локвенец да го поднесе извештајот по однос на овие точки.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на дневен ред на одржаната седница ги разгледа Предлог-одлука за давање согласност на годишниот план за вработување во 2023 година на ОУ “Кочо Рацин” -Прилеп, Предлог одлука за давање согласност на Годишниот план за вработување во 2023 година на ОУ “Круме Волнароски” -с. Тополчани, Предлог одлука за давање согласност на годишниот план за вработување во 2023 година на ОУ “Климент Охридски” Прилеп, Предлог одлука за давање согласност на годишниот план за вработување во 2023 година на ОУ “Кире Гаврилоски – Јане” Прилеп, Предлог одлука за давање согласност на Годишниот план за вработување во 2023 година на ОМУ “Ордан Михајлоски -Оцка” -Прилеп, Предлог одлука за давање согласност на годишниот план за вработување во 2023 година на ООУ “Рампо Левката” Прилеп и Предлог одлука за давање согласност на Годишниот план за вработување во 2023 година на СОУ Гимназија “Мирче Ацев” Прилеп. Како Комисија предлагаме до Советот на Општина Прилеп да се усвојат овие предлог одлуки од училиштата кои што претходно ги прочитав.

Благодарам.

**ДЕЈАН ПРОДАНОСКИ:**

Ви благодарам. Дали некој се јавува за збор по однос на овие точки? Повелете.

**МАРИЈА СИМОНОВСКА -советничко прашање:**

Почитуван Претседателе, почитуван Градоначалникот веќе замина, почитувани советници, директори и почитувани присутни претставници на медиумите и сите граѓани кои ја следат денешната седница. Денес на ова мое прво обраќање искрено ќе бев многу посреќна и ќе имав повеќе елан доколку беа барем малку остварени едни од стиховите на мојата песна Фантазија, во која што искрено се надевав дека може и Прилеп да биди похармоничен град, вистински да му се дадеме и да му дадеме едно подобро и посветла иднина, ама за жал колеги не само стиховите туку во изминатите осум месеци не се среќни ниту надежни и нашите граѓани, нашите гласачи односно нашите прилепчани. За жал колеги во оваа сала поминаа 11 седници, денес е 12-та седница и како нов состав на мандати и ново раководство на локалната самоуправа и администрација за жал досега не слушнав нови планови, стратегии, реални анализи со цел подобрување и остварување на сите Ваши ветувања пред изборите како мнозинска група советници во овој состав, на овој Совет.

Имам обраќање до Градоначалникот, бидејќи не е тука се надевам дека ќе слушни или ќе му пренесите – Почитуван Градоначалник и колеги, мојата забелешка денес што сакам да ја кажам е моја лична, но исто така и забелешка од нашите сограѓани кои секојдневно ги сретнувам и се почесто апелираат алармираат јавно дури и преку социјалните мрежи, за тоа дека почитувани општинската администрација апсолутно спијат. Комуникацијата на службениците со општинската администрација е катастрофална, одговор на документи, барања, давања согласности и сл. ги нема или се чекаат со денови. Па прашуваат и граѓаните а и јас лично до кога вака колеги? Јас кажувам разбудете ја администрацијата, зарем не им го ветивте ова? Зарем не ветивте пофлексилбилна потранспарентна услуга, а денеска исто така недоставувањето на записникот од 11-тата седница е доказ исто така за тоа дека едноставно изгледа нема добро менаџирање и распределба на работните задачи меѓу толкавиот број на службеници во нашата општинска администрација. За жал исто така колеги не можи а да не спомнам дека освен Вие и Вие што сте правеле, не слушнав апсолутно ништо друго. Нели ќе бевте различни од претходните Ваши мандати, кои траеа 12 години, односно 3 мандати? И сега ќе имаше новитет од ДПМНЕ во новиот мандат кој што сега го имате колеги. Не, не гледам дека има разлика, апсолутно нема разлика, апсолутно немате нови стратегии. Продолжувате со партизација на јавни претпријатија и училишта. Ниту еднаш не слушнав и не добив материјал за стратегија на подобрување на состојбите во нашата општина, јавните претпријатија и уште потрагично и денешниот дневен ред е доказ за ова за кое го зборувам. Денес апсолутно ќе се види лицемерието на ДПМНЕ и неспособноста за раководење и изнајдување на нови решенија, за ублажување и на финансиската криза и штетите кои ќе ги трпат нашите граѓани, а и сите ние. За ова исто така доказ е денешниот дневен ред во кој предлог точки на гласање исто така кои што Вие ги предлагате, се зголемувањето на цените и тоа услугите на Старски дом, комунални такси. Зарем не алармирате секојдневно за непокачување на цени, а од друга страна денес ќе биде гласано токму зголемување на цените по Ваш предлог и секако ќе биди изгласано од Вас. Реално не излегувате во пресрет на граѓаните. Денес исто така на дневен ред се и Основните училишта и тоа со предлог точка согласност за годишен план за вработување во 2023 година, па во контекст на ова, прашање до Градоначалникот да ми одговори, што се случува со член број 115 став 3 од Законот за основно образование кој гласи- 3 месеци пред истек на мандат постојниот директор донесува одлука УО на училиштето да објави оглас и избор на директор. Во основните училишта не постојат ниту огласи, веќе е прекршен овој период па прашувам дали уште еднаш ќе го прекршите ова?

Исто така забелешка и прашање до Градоначалникот имам, дали намерно е направена деградација и нова традиција на Советот и Општина Прилеп за одбележување на празници и полагање цвеќе на споменици на хероите? Зошто Градоначалникот не нè поканува сите нас како советници затоа што и Вие и ние сме избрани од граѓаните. Без разлика што Вие имате повеќе гласови како мнозинска група и ние сме дел од овој состав и од оваа општина и секако дека ние исто така им даваме почит. Зарем мислевте дека без Вашата покана дека немаше да ја дадеме почитта?

Исто така ќе го искористам овој момент во делот на безбедноста нели исто така денеска е дел од темите, па сакам да Ви кажам не знам дали некој помисли на пешаците, бидејќи јас сум пешак па Ве замолувам во најкраток можен рок искастрете ги дрвјата затоа што очи си вадам кога пешачам, за тоа доказ се, слободно поминете од булеварот нагоре до кај факултетот затоа што таму секојдневно одам. Исто така и јас сум родител колеги, па мислам дека време е да сите заеднички работиме да донесиме заеднички мерки за подобрување на јавниот ред и мир на нашите деца, затоа што не е крив никој што ние родителите некогаш дозволуваме да седат нашите малолетници после 12 часот, а исто така кој е крив кога само што ќе земат возачка возат и после 11 часот сами?

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Колешка Марија Симоновска ме интересира за која точка од 10 до 17-та зборувавте во Вашето обраќање? Од 10-та до 17-та точка се на дневен ред предлог одлуки годишните планови на училиштата кои што ги наброивме за 2023 година. Не најавивте советничко прашање.

**ДЕЈАН ПРОДАНОСКИ:**

Ве молам ајде, ве молам.

**ИРЕНА СТЕРЈОВСКА -ЛОКВЕНЕЦ:**

На крај вие кажавте дека имате прашање до Градоначалникот во целата дискусија и Вашиот збор кој што го имавте земено. И не ми довикувајте имате право на реплика.

**ДЕЈАН ПРОДАНОСКИ:**

Ве молам од место да нема на оваа седница, и затоа сум обвинет неправедно дека недобро или го прекршувам деловникот, а од кога сум Претседател овде Ве оставам сите да давате овде пошироки дигресии, да зборувате и надвор од точките чисто да се слушни од секого мислењето, со тоа што Ве замолувам еве уште еднаш јавно сите, се извинувам колешке што Ви влегов во зборот, да се држиме до достоинството односно да го одржиме дигнитетот на Советов. Инаку ние сме во храмот на демократија, секој има право да го кажи она што го мисли, но кога ќе излегуваме и надвор од тоа што е точка на разгледување, еве и седниците се пролонгираат подолго траат, меѓутоа се во интерес на граѓаните и да ги слушнат нашите ставови односно како ние ги браниме и ги застапуваме тие ставови кои што сме ветувале пред избори дека ќе ги браниме и можеби во право сте да, се остава пошироко дигресија, еве и Ве замолувам во иднина како што е и договорот ако имате советничко прашање чисто најавете го за да знаат службите да го проследат за да не идиме во ситуација после пак да се прозиваме дека во дадениот рок не е одговорено некое прашање, оти навистина и нив му е тешко да внимаваат односно да проценат дали тоа е наше советничко прашање дали е дискусија итн. Ви благодарам. Се извинувам колешке што Ве прекинав.

**ИРЕНА СТЕРЈОВСКА -ЛОКВЕНЕЦ:**

Нема проблем Претседателе. Колешка Марија Симоновска се извинувам меѓутоа Вие ја предизвикавте ваквата моја реакција затоа што навистина Вашата дискусија не беше најавена како советничко прашање, Вие зборувавте, кренавте рака за дискусија која што беше отворена од Претседателот за точките од 10 до 17 кои што се однесуваат на годишните планови на училиштата за 2023 година. Зборувавте тука дека еве во дигресијата која што ја направевте како што рече и Претседателот, зборувавте за тоа дека не сте повикани од страна на Градоначалникот или службите за активности и настани кои што ги организира општинската администрација. Со оглед на тоа што јас бев поканета, сметам дека Винета Иваноска не ја гледам тука присутна, меѓутоа која што е задолжена за локален економски развој, на меил имаше пратено покана до сите советници од Советот на Општина Прилеп за проектот кој што го започнува преку УНДП во соработка со Прилеп, а ќе го спроведуваат само во Прилеп, Штип и Шуто Оризари. Се однесува на проект за креирање на Стратегија за Локален економски развој, така да имавте прилика да дојдите да учествувате да дадете Ваш дополнителен допринос, Ваша дополнителна додадена вредност за креирањето на локалниот економски развој како советник во Општина Прилеп. Така да не се согласувам со тоа дека во целост Советот на Општина Прилеп е деградиран од страна на Градоначалникот и на службите. Меѓутоа секогаш има простор за подобро и да се подобрат и тие во нивното однесување.

Благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор по однос на сите овие точки? Бидејќи никој не се јавува за збор ги молам членовите на Советот да се изјаснат.

Кој е “ЗА” усвојување на Одлука за давање согласност на годишниот план за вработување во 2023 година на ООУ “Кочо Рацин” - Прилеп?

Добро. Ви благодарам. Дали е некој “ПРОТИВ”? “ВОЗДРЖАНИ”?

Констатирам дека со 14 гласови ЗА и 7 гласови ВОЗДРЖАН, Одлуката е усвоена.

Кој е “ЗА” усвојување на Одлука за давање согласност на годишниот план за вработување во 2023 година на ООУ “Круме Волнароски” од с.Тополчани - Прилеп?

Дали е некој “ПРОТИВ”? “ВОЗДРЖАНИ”?

Констатирам дека со 16 гласови ЗА и 7 гласови ВОЗДРЖАН, Одлуката е усвоена.

Кој е “ЗА” усвојување на Одлука за давање согласност на годишниот план за вработување во 2023 година на ООУ “Климент Охридски”- Прилеп?

Дали е некој “ПРОТИВ”? “ВОЗДРЖАНИ”?

Констатирам дека со 15 гласови ЗА и 7 гласови ВОЗДРЖАН, Одлуката е усвоена.

Kој е “ЗА” усвојување на Одлука за давање согласност на годишниот план за вработување во 2023 година на ООУ “Кире Гаврилоски- Јане” - Прилеп?

Дали е некој “ПРОТИВ”? “ВОЗДРЖАНИ”?

Констатирам дека со 15 гласови ЗА и 7 гласови ВОЗДРЖАН, Одлуката е усвоена.

Кој е “ЗА” усвојување на Одлука за давање согласност на годишниот план за вработување во 2023 година на ООМУ “Ордан Михајлоски- Оцка” - Прилеп?

Дали е некој “ПРОТИВ”? “ВОЗДРЖАНИ”?

Констатирам дека со 15 гласови ЗА и 7 гласови ВОЗДРЖАН, Одлуката е усвоена.

Кој е “ЗА” усвојување на Одлука за давање согласност на годишниот план за вработување во 2023 година на ООУ “Рампо Левката” - Прилеп?

Дали е некој “ПРОТИВ”? “ВОЗДРЖАНИ”?

Констатирам дека со 16 гласови ЗА и 7 гласови ВОЗДРЖАН, Одлуката е усвоена.

Кој е “ЗА” усвојување на Одлука за давање согласност на годишниот план за вработување во 2023 година на СОУ Гимназија “Мирче Ацев” - Прилеп?

Дали е некој “ПРОТИВ”? “ВОЗДРЖАНИ”?

Констатирам дека со 15 гласови ЗА и 7 гласови ВОЗДРЖАН, Одлуката е усвоена.

Им благодарам на претставниците на основните и средните училишта. Продолжуваме со работа по **ПРВАТА** точка од дневниот ред – Одлука за проширување на средствата на буџетот на ЕЛС Општина Прилеп за 2022 година. Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска- Локвенец да го поднеси извештајот по однос на оваа точка. Повелете г-ѓо Стерјовска- Локвенец.

**ИРЕНА СТЕРЈОВСКА – ЛОКВЕНЕЦ:**

На дневен ред на Комисијата за финансирање и буџет на вчерашната седница беше разгледана -Предлог одлука за проширување на средствата на буџетот на Општина Прилеп за 2022 година. Оваа точка се однесува на проширување на средствата за донации од средните училишта по однос на еразмус програмата. Оваа предлог одлука беше образложена од страна на Раководителот на Сектор за финансии и беше усвоена со 4 гласови ЗА од Комисијата за финансирање и буџет и како таква ја предлагаме до Советот на денешно усвојување.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка. Дали некој се јавува за збор? Повелете г-це Кузмановиќ.

**ИВОНА КУЗМАНОВИЌ:**

Добар ден почитуван Претседател на Совет, колеги советници и останати присутни. Најверојатно поради недоразбирање не добив можност да зборувам по однос на 4-тата точка од дневниот ред, па приликата ќе ја искористам сега кога разговараме за проширување на буџетот. Точката за доделување на поединечна субвенција, надомест на дел од трошоците на граѓаните за купување на велосипеди за 2022година. За таа намена издвоивте финансиски средства во вкупен износ од 2.000 000 денари обезбедени од буџетот. Во буџетот за 2022 година по оваа ставка заштита на животната средина и природата се предвидени само 5.000 000 денари, кои сметам дека се многу малку и со ребаланс треба да се обезбедат повеќе средства по оваа ставка. Па моето прашање би било следно- Зошто Ви е изоставена субвенционирањето на клима инвертери оваа година? Инвертерите се економични и еколошки, а истовремено постигнуваат затоплување на домовите. Со ова покажувате дека Вие не водите грижа за заштита на животната средина, мерките кои биле пракса до сега ги прекинувате. За разлика од Вас, претходната политичка гарнитура имаше повисока свест, и издвојуваше дупло повеќе средства од Вас. 10 000 000 денари за овие мерки последните 2 години. Тоа е мерка која оди во насока на заштита на животната средина и покривање на дел од трошоците на граѓаните за набавка на клима инвертори и е од големо олеснување за нив. Доказ на тоа е изминатите две години интересот за ова субвенционирање беше голем, имаше заинтересираност на граѓаните и сметам дека таа пракса треба да продолжи во континуитет.

Благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете г-дине Китаноски.

**АЛЕКСАНДАР КИТАНОСКИ – советничко прашање:**

Со оглед на тоа што и вчера на Комисијата за финансирање и буџет разговаравме за Одлука за пренамена на средствата за буџетот, на вчерашната комисија беше присутен и Градоначалникот, штета што сега го нема на седница на Совет. На Комисијата жестоко ја бранеше одлуката за комуналните такси, но очигледно денеска не знам од кои причини одлучивте да ја повлечете. Тоа е друга работа, би дискутирал, со оглед на тоа што имаме точка за Одлука за пренамена на средства за буџетот, за делот за реализираните инвестиции и она што Вие го имате сработено како локална власт или што планирате да го сработите во наредниот период.

Пред неполни два дена Општина Прилеп ја доби наградата за Најзелена општина за 2021 година, значи напоменувам за 2021 година. Како локална власт продолжувате да се китите со туѓи перја, да одите и гостите да ги носите по реализирани и завршени проекти од претходната власт. Молам? Ама Претседателе дозволете ми, на сите не му упаѓате. Барем за овој настан да ги поканевте поранешните директори на Jавните комунални претпријатија, Комуналец, кои имаат голема заслуга, а исто како локална власт да го поканевте и претходниот Градоначалник, па ако треба и дури и претходниот и пред него како што кажа Градоначалникот на вчерашната комисија, па заедно да ја примеа наградата. Штета што Градоначалникот не е тука па да ми одговори колкав е неговиот придонес во 2021 година за добивањето на оваа награда за Најзелена општина во Македонија. И на тој настан што се случува повторно евроамбасадорот го однесовте на проект кај Вештачкото езеро за кој не критикуваа некои колеги советници дека не чинеле кошевите, еве претходно дискутиравме со колегата Јоноски, дувало ветер на масите за пинг понг, па не чинеле патеките и слични некои работи. Би апелирал конкретно до Вас, штета што Градоначалникот не е тука и до директорот на ЈКП “Комуналец”, грижата, хигиената и чувањето на овој капитален објект комплекс да биди навистина посериозно. Очигледно дека во овој период не можите да ги реализирате и проектите за кои Ви се обезбедени средства од претходната локална власт со поддршка од централната власт. Обезбедени Ви се средства од Агенцијата за финанасиска подршка на земјоделието и руралниот развој од 300 000 евра, повеке од 300 000 евра за изработка на урбанистички планови за 30 населени места во Општина Прилеп, нема ништо од тоа. Ниту еден урбанистички план, ниту за едно населено место не е изработен. За улица Леце Котески во која неколку наврати имам зборувано и пак повторно ќе спомнам, обезбедени се повеќе од 1 000 000 евра и нема ништо на повидок од реализација. Вашето неработење и недоверба кон соработниците во општината како и немањето на тим за работа се причина за нереализација и на овој проект. Обезбедени се исто така и средства од Владата во соработка со ТАФ за изградба на водовод до манастирот Трескавец. Нема ништо и од тоа на повидок. Веројатно е можно и овие средства да бидат, да пропаднат и да бидат повлечени. Само овие 3 проекти кои треба да ги реализирате со поддршка од Централната власт се скоро 2 000 000 денари, али најверојатно нема да ги реализирате.

Пред 20-тина денови во сабота го затворивте влезот од пазарот и за тој ден имаше реакции од граѓаните и од дуќанџиите и праевте некаков си настан тој ден пред три, четири недели. Вашиот партиски Потпретседател Александар Николоски вршеше увид во асфалтирање на улица. Во кое својство тој вршеше увид во асфалтирањето на улицата, увид во работите? Го донесовте на улица “Јоска Јорданоски”, машините за асфалт беа тука, поминаа и што се случува наредниот ден, го исековте асфалтот и поставувавте некакви си шахти, не знам. Толку беше од асфалтот. Го донесовте да врши увид на проект започнат од септември, октомври 2021 година, кој после осум месеци конечно локалната власт успеавте некако да го завршите. Знаете од кога е започната таа реконструкцијата на таа улица. Очекував дека Вашиот партиски потпретседател ќе го однесите на почеток на работа на кружните текови кај катните гаражи за кои упорно во кампањата ветувавте дека се приоритет на граѓаните. Ама нема ништо од тоа. Барем да го однесевте на завршениот проект Детска градинка во Точила за да види што значи капитален проект од развојна програма. Како претходната локална власт предводена од СДСМ успеа да обезбеди финансиски средства повеќе од 2 000 000 евра за реализација на овој проект. Исто така и целосното опремување со потребниот инвентар за овој објект, опремување на занималните со нагледности. Значи се она што е потребно за згрижување на дечината ќе го обезбеди Министранството за труд и социјала. Е ова е капитален објект од развојна програма.

Во овој момент можам да го поздравам Вашиот реализиран проект на поставување на чешма на Вештачкото езеро. Потребна е се сложувам, немаше, имало пропуст ама за чешма да терате ПР по објави, по портали на веб страни, не гледам потреба од тоа.

Вчера со почитуваниот Градоначалник кој е отсутен, штета, дискутиравме на Комисија и го критикуваше и булеварот, дека бил лошо решение и сега ние што треба да правиме, не чини булеварот па треба да ја фалиме чешмата.

Да се навратиме конечно околу другиот Ваш капитален проект, односно проширувањето на деловниот простор, некогашниот дуќан на Кам маркет. Значи за кој што поставив советничко прашање, добив одговор и сега повторно не знам до каде е ситуацијата околу изготвување на решение за отстранување на тој објект. Остана поголем повторно за 60-ина квадрати, фирмата која го користи си работи во зголемена квадратура со што неговата пазарна вредност останува зголемена за повеќе од 100 000 евра. Одговорете ми каде е тука Инспекторатот и кога ќе се постапи по решение за отстранување на овој објект.

Почитувани советници, го замолувам Градоначалникот Јовчески конечно да почне да занимава со својата работа и функција и функцијата да ја извршува во интерес на граѓаните, а не во интерес на разни бизнис и други лоби групи. Да направи работна клима во оваа зграда. Да им даде слобода на раководителите на Одделение и сектори, професионално и во рамките на законот да си ја извршуваат својата работа за што истите се платени од граѓаните на Прилеп. Да не ги присилува да донесуваат и поништуваат донесени одлуки и други акти. Ги примора, сега штета што е отсутен Градоначалникот, веројатно следи некаде од медиуми или ќе го информирате. Ги примора дел од вработените да користат боледување, неплатени отсуства, на дел вработени им покренувате и дисциплински постапки и слично. Градоначалникот Јовчески да направи тим за работа и да ги реализира неговите ветувања од изборната кампања.

Ви благодарам.

**ДЕЈАН ПРОДАНОСКИ:**

Ви благодарам, ќе си земам за право за реплика ама техникава нека изреагира за да нема пречки после во формирањето на записникот.

Добар ден на сите, и еве си го користам советничкото право да му реплицирам на колегата Китаноски, искрено сум изненаден вака дури и да не беше трагично многу смешно ќе беше, Вие формален Претседател односно претходен Претседател на Комисијата за финансирање и буџет и овде пред цела прилепска јавност и пред камери и пред советници викате обезбедивме 2 000 000 евра за градинката. Тука е претставникот од Секторот за финансирање и да кажи добро колку пари обезбедивте и колку пари им плативте на изведувачите во годините дури бевте на власт? Тоа треба да не ги замајуваме овде граѓаните со невистини и небулози што ги кажувате и да кажите добро дека претходната локална власт од СДСМ не плати ниту еден денар за изградба на градинкава, туку склучивте матен договор за да се изгради градинката во 7 месеци, уште градинка нема изградено а требаше Ви беше план пред избори да појдите да си ја пресечите лентата. Број еден тоа вака најмногу ме погоди, Вашава реакција затоа што бевте Претседател на Комисија за финансирање и буџет и Вие му должите на граѓаните да му кажите колку долгови им оставивте сега на сегашнава администрација и на Градоначалникот Јовчески за да плаќа обврски што некој друг ги презел. И требаше во три години точно сеа сигурно и за тоа ќе ми речите ама во првата година колку средства локалната власт предводена од претходниот Градоначалник Илија Јованоски му исплати на изведувачот? То му должите на граѓаните да му кажите, а не е лошо и да си викните една пресконференција да ги известите добро колку ја заглавивте општината со тој чекор.

Втора работа, околу се крева некоја фама дека Прилеп добил еве, тоа е навистина едно престижно одликување кое што го добивме како град, нити Илија, нити Борче, нити Марјан нема директна заслуга за тоа што се случи, односно што го доби Прилеп. 2021 година и наградата е само последица на она што го направија граѓаните на Прилеп. Беа свесни и еколошки имаа сериозна свест, си го селектираа отпадот и сме прва општина по тоа. Заслуги и перја никој не треба да земи и да кити. Настанов јас колку што сум информиран е во организација на амбасадата на ЕУ. Е таа зошто не ги поканила овие лица кои што ги спомнавте искрено не знам и жалам, затоа што и ние и тие, носителите на јавни функции се претставници односно се граѓани како и сите останати, односно како и ние овде што сме во салава. И со тој дел и со тој Ваш став не се согласувам и треба да знај прилепската јавност дека тоа не е вистина туку му дадовте на еден навистина сериозен настан политичка обоеност. Онаму кај што требаше да бидиме единствени да бидиме најчиста и да продолжиме, на таа средба искористив еве лично и да се пофалам, зборував кај Амбасадорот да одиме чекор напред ние како граѓани на Прилеп оти заслужуваме. И тие да ни дадат дополнителна помош да одиме и на таа примарна селекција да оди во повеќе фази во домаќинство за да бидиме и чекор понапред од сите други како што сме и сега, да продолжиме со трендот кој што го имаме како сериозна општина. И конечно за проектот на езеро само да Ве прашам дали е конечно завршен како што беше планирано и кај се велосипедските патеки во должина од 7км околу езерото?

Ви благодарам.

Контра реплика повелете.

**АЛЕКСАНДАР КИТАНОСКИ:**

Почитуван колега Проданоски, Претседателе на Совет, околу градинката, значи јас добро знам дека градинката е три годишна развојна програма, ќе се плаќа во наредниве три години. Али Вие градинката ја затекнавте како локална власт 90% завршен објект. Значи наредниве три години по 44 000 000 денари ми се чини дека од Буџетот дека некаде околу 128 000 000 денари беа планирани или 130, па не знам анекс, почитуваниот Градоначалник склучи анекс на договор, па не знам сега до каде е. Да, или 134 милиони. Напревете и Вие таков капитален проект вметнете го во некоја развојна програма па нема проблем, нека се плаќа и наредниве 3 години. Донесете детален урбанистички план, направете проект и завршете го вака како што е сега завршена градинката. За нецела година од почнувањето на работата. А околу езерото, ако не се сложувате дека е лош, ако е по Ваше мислење лош проектов, зошто заедно вчера со евроамбасадорот го однесовте на тој проект таму, Вие бевте заедно со Градоначалникот. Вие бевте таму. Вие бевте кај тој проект. Зошто го однесовте на езеро оти нема кај да го однесите. Оти со чешмата можи само да се пофалите, не со друго.

**ДЕЈАН ПРОДАНОСКИ:**

Така е. Си судат граѓаните и си знаат. Само во ниту еден дел од моето излагање не спомнав дека проектот е добар или не е добар, јас не сум тој што треба да го оценува проектот, тоа си го... Јас прашувам во, прашувам дали... Извини добро. Повелете Бозоски. После Вие.

**ДИМЕ БОЗОСКИ:**

Во врска со градинката која што ја отпочнавте и ја заглавивте максимално, прашање е до Вас - зошто проектов не го побаравте од Вашето Минситерство за труд и социјала да го финансира како што и многу друго градинки на пример, Општина Аеродром како една најбогата општина, градинката е финансирана или градинките се финансирани од Министерството, зошто стапивте во еден таков голем проект кој што не можевте да го издржите? И тоа, тоа е прашањето. Ако знаете поподробно, затоа што еве знам дека Општина Аеродром, Министерството го финансира, а овдека зошто не сте се избориле за проектот да го финансира централната власт, зошто сте се скокале и сте рекле оп после, не знам како да речам.

**ДЕЈАН ПРОДАНОСКИ:**

Ви благодарам. Контра реплика повелете.

**АЛЕКСАНДАР КИТАНОСКИ:**

Почитуван колега Бозоски ве охрабрувам Вие сега како локална власт да се изборите за таков проект. Аплицирајте, потребни се градинки на градот. Ако знаете заедно со Градоначалникот и советничкото мнозинство обезбеди доволно средства од основниот буџет на оваа локална власт, од сопствени средства од основниот буџет изграден е градскиот стадион во Прилеп, реконструиран е булеварот, околу 40, 50 км се асфалтирани улици во изманитите години. Направен е мостот за кој што Вие го викате фамозното мовче. Сето тоа е од основен буџет.Менаџирајте, охрабрете се и аплицирајте. Потребни се градинки на Прилеп. Одлична Ви е идејата, Ве охрабрувам направете го тоа.

**ДЕЈАН ПРОДАНОСКИ:**

Ви благодарам, реплика повелете Јоноски.

**КИРЕ ЈОНОСКИ:**

Реплика за г-динот Китаноски за да се увериме во квалитетот на проектот на езеро, еве давам еден предлог да појдиме сите заедно советниците еден ден, да се рекреираме таму, на лице место ќе ги видиме кошевите, на лице место ќе видиме дали се игра пинг понг. Еден ден место тука можиме таму да одржиме еден Совет, тим билдинг ќе се подружиме, мислам дека е добар проект. И проектот и предлогот. И на лице место ќе видиме дали е реализиран како што треба.

**ДЕЈАН ПРОДАНОСКИ:**

Ви благодарам. Да, да се вратиме на темата. Реплика на зборот од г-ца Кузмановиќ.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Мојот збор се однесува на реплика нашата колешка Ивона Кузмановиќ која што постави прашање дали ќе се реализира делот за субвенционирање на инвертери во 2022 година. Денес сме сведоци дека на денешниов дневен ред, еве го определивме максималниот износ на средства кој што ќе биде потребен за субвенционирање на купување на нови велосипеди во Општина Прилеп за 2022 година и она што сакам да го потврдам, тоа го зборувавме и на вчерашната седница на Комисијата за финансирање и буџет, јас жалам што колегата кој што е дел од Комисијата за финансирање и буџет не го споделил тоа со Вас, но ете и Градоначалникот навистина е достапен до нас советниците и покрај тоа што денеска еве немаше прилика до крај да да биди тука на оваа седница, но навистина е непосреден и скоро секогаш е присутен и на Комисијата на финансирање и буџет каде што ние како советници во таа комисија имаме простор непосредно да дискутираме и да разговараме со со Градоначалникот. На вчерашната комисија, by the way, беше зборувано дека на наредната седница на Совет ќе биди изготвен правилникот и максималниот износ за субвенционирање на инвертери, нешто што треба да го изработи администрацијата т.е. службата на локалната самоуправа и треба да биди на дневен ред на седницата на Совет. Но она што е многу битно Комисијата која што ќе ги врши распределбите на средствата по овие два јавни повици и за субвенционирање на велосипеди и за субвенционирање на инвертери нема нема да биде по партиски клуч, како што Вие во минатото го правевте и ги распределувавте средствата според партиските потреби. Сведоци бевме минатиот состав требаше да се прошируваат средствата кои што претходно беа овдека определени за подмирување и поддршка на субвенциите се со цел само да се задоволат партиските потреби во предизборниот период.

Благодарам.

**ДЕЈАН ПРОДАНОСКИ:**

Добро, Ви благодарам. Да се држиме сега до точкиве на дневен ред ајде. Ја одолживме многу. По однос на средствата за проширување на буџетот? Повелете Г-дине Јованоски.

**ИВАН ЈОВАНОСКИ:**

Здраво другари. Мене малце ме фати дождо прееска, ама сакам дожд јас. Во врска со пренамената на средствава. Ја слушнав Вашата поезија и Марија и ми вроди некое спонтано чувство за надеж ко за светла иднина, али нема, не е така и нема да биди така за жал. Спомнавте нефункционална администрација, да администрацијава е нефункционална и е Ваша, Ваша и ваша, значи структурите се тие. Јас не знам зошто се жалите од Вашите луѓе. Градинкава што се спомнува, спомнав еднаш дека таа пална градинка со една проста математика, значи можи да се пресмета од квадратура колку кошта значи објектов кошта од квадрат околу 8 000 евра. Што е ненормално, значи не можи не можи да кошта 8 000 евра. Јас тогаш спомнав ко да се гради бункер за нуклеарна зима. Е сега договорите што се измеѓу општинава и изведувачов се прекршени многу пати, значи прекршени се како прво временскиве граници 6 месеци, па 12 месеци, па 3 години, мислам колку години се прај бе една градинка, 10 години ќе се прај една градинка? Градинка е чоек не е нешто кизнај што. Е сега теретов што го остави минатава власт го носиме ние. Значи под ние подразбирам ние прилепчани не на Градоначалникот Борче или Советов или општинава, ние прилепчани, народов плаќа значи за ова. А би се согласил со Китано зошто не би било пола од Министерството па да не биди градинкава само од буџет на општина. Тоа е добро. Тоа можи да се проба али договориве како се потпишани е малце правно измешано.

Иначе Ивона за субвенција на велосипедиве, 2 милиони денари се премалце. Зборувавме значи прееска за анхедонијава и депресијава на младинава што живее, значи треба да се стимулира спорт, треба да се стимулираат вакви работи, значи ако можи општинава 5 милиони денари да му дај на “Пазари”, зошто да не е способна да дај овдека уште 3, барем 5 милиони денари за субвенционирање на велосипеди. За инвертери клими не сум јас баш за, затоа што ценава на електричнава енергија ќе иди нагоре, и јас тука предлагам субвенционирање на пелети, затоа што добар процент од популацијава од Прилеп се префрли на пелети. Е сега лани пелетиве беа 160, 165денари сега се 290, 330денари. Значи цениве рокнаја наеднаш тука се работи за прематарство, значи едноставно држење на монопол неколку души цените си ги шиба нагоре непотребно. Инаку една вреќа пелети од 15кг во Германија кошта 2 евра, овдека можи “Комуналец” како претпријатие да прај јавни набавки, таму кај што треба и таа вреќа пелети да кошта 3 евра на пример реални овдека, 150-160, 180 денари. 300 денари вреќа пелети е ненормално, значи овде можи да се размисли за субвенционирање на пелети како еко.

За улицава што беше пресечена, што спомна, и јас тука се загнав, јас мислев дека се работи за истиве мудри финти што ги праеше Муцето, што ги праеше Мацко, асфалтирај улица, пресечи, цевки заборавивме, ова заборавивме, 5 пати сечеа улици и зато Мацко изгуби на избори во неговото маало, затоа што неговата улица ја сечеше 3 пати. Значи не сме будали разбираш. Овдека се работеше значи, не, го испитав како случај јас, овдека се работеше грешка фактички на Водовод.

Како? Не, не, не те слушам. Како? Не, за што што?

**ДЕЈАН ПРОДАНОСКИ:**

Иван те молам сега 10 пати рекввме сега бараат советниците Градоначалниците со вистинското име да му се обраќаш.

**ИВАН ЈОВАНОСКИ:**

Сега прекар сега, ако се препознаат, така што. Мислам јас, така, така.

**ДЕЈАН ПРОДАНОСКИ:**

Имај почит спрема претходните градоначалници.

**ИВАН ЈОВАНОСКИ:**

Е сега, Муцето, Борче, Борче можи да се вика Борислав не знам, Борче си го викаме доктор. Добро, ајде.

**ДЕЈАН ПРОДАНОСКИ:**

Те молам задржи се ајде, излеговме од темата ајде.

**ИВАН ЈОВАНОСКИ:**

Добро ајде др. Јованоски што ме направивте внук негов , нема врска значи.

**ДЕЈАН ПРОДАНОСКИ:**

Ајде Ве молам посериозно ајде.

**ИВАН ЈОВАНОСКИ:**

Значи информацијава што беше грешка “Водовод”. Не, за сечење на улица, грешка од “Водовод” цевките се инсталирани премногу плитки и заради ваљакот беа пукнати, па морало да се сечи. Иначе се загнав и јас овдека, сакав да правам проблем.

И ова не ми е јасно мене, на кој основ Прилеп доби награда за Зелен град човече. Не ми е јасно за зелен град. Во право си значи за состојбава Китан на градов, кава е, а состојбава на градов е таква заради претходната власт. Значи ние наследивме едноставно терет, депонија и добиваме награда за Зелен град. Не знам, можи малку е стимулација за понатаму, ќе видиме. А околу езерово е одличен проект, значи јас не гледам никаква маана значи на цел проект, али е промашен проект. Не се прајте на три и пол значи, проектов кошташе 800 000 евра, мислам дека околу 500 000 евра општинава или 450 општинава, 500 ЕУ некој фонд. И во право се дека “Комуналец” не води грижа за тоа место, а она место е прекрасно значи за рекреација. Само не можам да ја сфатам логикава за пинг понг масиве, како ќе се игра пинг понг на ветар. 1.2км бекатон има иначе. Пет, шест летниковци , терени за кошарка, 800 000 евра, иначе еве Ви пдф фајл, пдф фајл 92 страни е проектов, значи ова што е изработено врска нема. Значи не е ни 5% изработено.

**ДЕЈАН ПРОДАНОСКИ:**

Ти благодарам.

**ИВАН ЈОВАНОСКИ:**

Добро готово. Тоа, за убо убо е, дека е далеку далеку е. Еве како треба да изгледа.

**ДЕЈАН ПРОДАНОСКИ:**

Во ред, Ви благодарам. Повелете со контра реплика на точка која што не е на дневен ред.

**АЛЕКСАНДАР КИТАНОСКИ:**

Почитуван колега Јованоски и другар ајде, мило ми е што и Вие го спомнавте проектот кај Вештачкото езеро. Проблемот со оваа локална власт е друг. Значи оваа локална власт има проблем со менаџирање и користење на средства кои им се доделени. Има еве претходно ги напоменав. Три готови проекти со обезбедени, има обезбедено средства за три проекти, 300 000 евра за урбанистичките планови, милион и не знам, околу милион евра за улица “Леце Котески” и од ТАФ програмата, од ТАФ за манастирот Трескавец изградба на водовод. Нема ништо од тоа. Средствата се обезбедени а реализација на тие проекти нема ни на повидок. Тоа е проблемот. Значи локалнава власт не работи ништо. Ништо. Тоа е.

**ДЕЈАН ПРОДАНОСКИ:**

Ви благодарам. Немаш право, реплика беше, немаш право извини ама. Продолжуваме со работа.

Кој е "ЗА" усвојување на Одлука за проширување на средствата на буџетот на ЕЛС Општина Прилеп за 2022година?

Дали е некој “ПРОТИВ”? “ВОЗДРЖАНИ”?

Констатирам дека со 14 гласови ЗА и 8 гласови ВОЗДРЖАН Одлуката е усвоена и ми е многу жал што на оваа точка се потроши цело време, а главната суштина не беше презентирана овде и пред граѓаните дека овие се средства баш за она што цел ден го зборуваме а тоа е за ЕРАЗМУС програмата. И децава да учествуваат во проекти и да се соработува со нивни соученици од другите држави од европските земји. И сметам дека е вистинско време да го кажи некој и очекував дека од Вас некој ќе има доблест да стани и да го кажи ама затеравме во друга насока.

Продолжуваме со работа.

По шестата, седмата, по **ПЕТТАТА, ШЕСТАТА и СЕДМАТА** точка од дневниот ред:

-Одлука за давање согласност на тримесечниот извештај за финансиското работење на ЈОУ Дом за стари лица “Киро Крстески -Платник” Прилеп за период од 01.01.2022 година до 31.03.2022 година,

-Одлука за давање согласност на одлуката за определување на цените на услугите на корисниците во ЈОУ Дом за стари лица “Киро Крстески -Платник” – Прилеп и

-Одлука за давање согласност на одлуката за расход на основни средства на ЈОУ Дом за стари лица “Киро Крстески -Платник” -Прилеп.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска- Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ги разгледа предлог Одлука за давање согласност на тримесечниот извештај за финансиското работење на ЈОУ Дом за стари лица “Киро Крстески -Платник” -Прилеп за период од 01.01 до 31.03.2022 година, Предлог одлука за давање согласност на одлуката за определување на цените на услугите на корисниците ја ЈОУ Дом за стари лица “Киро Крстески -Платник” – Прилеп и Предлог-одлука за давање согласност на одлуката за расход на основните средства на ЈОУ Дом за стари лица “Киро Крстески -Платник”. На седницата на Комисијата за финансирање и буџет беа присутни претставници на оваа установа и директорот и членови на финансискиот сектор од оваа установа. Беа детално образложени овие одлуки. Беше навистина убаво образложен од нивна страна тримесечниот извештај за финансиското работење и се она што довело до состојбата која што е прикажана во овој тримесечен извештај. Исто така беше навистина детално елаборирана потребата за оваа предлог одлука за давање на согласност на одлуката за определување на цените на услугите на корисниците во ЈОУ Дом за стари лица, цени кои што не се коригирани од 2005 година, денес да се потсетиме сме 2022 година. Сметаме дека има навистина економска оправданост и издржаност зошто овие цени денеска како Совет треба да ги поддржиме и да се променат се со цел во иднина оваа општинска установа да може рентабилно и успешно да ги дава услугите кои што се потребни на корисниците во нашата држава и во нашиот град. Како Комисија со 4 гласови ЗА и 1 ПРОТИВ беше изјаснет на истата Комисија од членовите на комисијата, предлагаме денес до Советот да се усвојат овие три предлог одлуки.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на точките. Дали некој се јавува за збор? Повелете г-дине Китаноски. Вие кренавте прв рака колега.

И Ве замолувам во интерес на времето да бидеме конкретни и да се продолжи работава на седницава по однос на точките.

**АЛЕКСАНДАР КИТАНОСКИ:**

Да, ќе се држиме до точките, до темите на дневниот ред. Навистина не можам да ве разберам владеачкото мнозинство конкретно за донесувањето на овие одлуки. Секојдневно Ве следиме по медиумите како политичка партија каде што барате поддршка од централната власт за граѓаните, дека стандардот на граѓаните е многу низок, дека има економска криза, а од друга страна на денешнава седница носите предлог, односно доставувате предлог одлука со која што ќе ги коригирате, односно зголемите енормно цените на корисниците на услугите во Старскиот дом. Со одлуката на Управниот одбор која е донесена на 27 мај, цените на услугите за сместување се зголемуваат за 52% за подвижни корисници на приземје. Значи досегашната цена била 7200денари, новата цена е 10.900 денари. Тоа е зголемување од 52%. За зависни корисници кои имаат потреба и помош од друго лице цената од 8.380 денари се зголемува на 12.100 денари. Тоа е зголемување од 44%. За подвижни корисници на спрат од 9.400 на 13.200денари, 40% зголемување. И уште друга категорија има за зависни корисници од 11.340 денари на 15.100 денари односно тоа е зголемување од 33%. Би поставил и конкретно прашање до Директорот на оваа установа – Во каква финансиска состојба се наоѓа Домот за стари лица и дали може успешно да функционира во наредниот период? Со оглед на тоа што гледаме во тримесечниот извештај дека долгот, обврските на оваа јавна општинска установа се навистина големи.

Ви благодарам.

**ДЕЈАН ПРОДАНОСКИ:**

Ви благодарам. Повелете за реплика.

**ИВАН ЈОВАНОСКИ:**

Не знам, денеска сум нешто расположен за расправање. Другар да, поскапува услугава ама поскапува благодарение на Вашиве стручнаци што се на власт овие изминати години што Македонија ја донесоа до не знам, в кал. Зборуваме за инфлација, инфлација не, значи ќе пукни хиперинфлација, тогаш ќе се чудиме какви цени ќе има. Поскапувањава се реални. Еве правиме муабет за пелетиве, храна, земи храна, колку се крена хранава 40% отприлика да земиш просек да земиш храна цената. Епа благодарение на Вашата влада сега ќе живееме така и се надевам дека во иднина ќе живееме уште полошо. Толку.

**ДЕЈАН ПРОДАНОСКИ:**

Ви благодарам. Повелете контра реплика.

**АЛЕКСАНДАР КИТАНОСКИ:**

Колега Јованоски мило ми е што Вие како левичарска партија што слушнав од говорница овдека од Вас го подржувате ова зголемување на цените во Старски дом. Како не, кажавте дека го поддржувате, како не, како не. Како не, се изјаснивте дека е оправдано, немојте да ги....

**ДЕЈАН ПРОДАНОСКИ:**

Сега ако продолжите да си правите муабет да си одиме сите сега или излезете надвор, ај Ве молам сега. Вие најмногу реагиравте денеска, а сега си правите муабет.

Повелете со контра реплика и времево Ви истече. 1 минута контра реплика.

**АЛЕКСАНДАР КИТАНОСКИ:**

За контра репликава? Истече, готово, толку? Не Претседателе, по 20 минути зборуваа.

**ДЕЈАН ПРОДАНОСКИ:**

Ама добро сега ај си правите меѓусебе муабет. Барем тука задржете го сега.

**АЛЕКСАНДАР КИТАНОСКИ:**

ОК.Ајде.

**ДЕЈАН ПРОДАНОСКИ:**

Повелете г-дине Јованоски за збор.

Ама сега си правите од место муабет сега. За збор си се јави. Ова беше реплика на Вас, на Вашиот збор.

**ИВАН ЈОВАНОСКИ:**

Да, зборов ќе го злоупотребам како контра на контра реплика. Не, Ние како партија не го поддржуваме поскапувањево на услугиве, ни па поскапувањево на паркинзиве, напротив сме против. Јас само реков дека е реално поскапување благодарение на Вашава влада. Значи државава тони и се ќе поскапува експоненцијално. Толку. Значи не го поддржуваме, гласаме против.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете за советничко прашање.

**НИКОЛЧЕ МАРИНОВСКИ** **- советничко прашање:**

Благодарам Претседателе.

**ДЕЈАН ПРОДАНОСКИ:**

Ај ве молам. Повелете господине Мариновски.

**НИКОЛЧЕ МАРИНОВСКИ- советничко прашање:**

Јас сакав, чекав да се отворат кварталните извештаи, сакав да се обратам до Градоначалникот и на крај да поставам едно советничко прашање. Тука замина и Градоначалникот, го заменува, така да се надевам.. Не го заменуваш? Добро.

**ДЕЈАН ПРОДАНОСКИ:**

Ај ве молам сега пак продолжувате со исто темпо. Сега ај бидете коректни.

**НИКОЛЧЕ МАРИНОВСКИ- советничко прашање:**

Готово. Разгледувајќи ги кварталните извештаи за работата на јавните претпријатија кои ни беа доставени како материјали за оваа и за претходната седница, исто така и кварталниот извештај за реализацијата на Буџетот на Општина Прилеп, решив преку обраќање до Градоначалникот да дадам еден сублимат и да го искажам моето мислење за истите. Како и да поставам советничко прашање бидејќи на крајот на денот за целокупното работење на општината и јавните претпријатија ќе биде пофалена или критикувана оваа општинска администрација. Ако ги разгледаме кварталните извештаи на Јавните претпријатија можи да се забележи дека освен оправданите зголемувања на трошоците по основ на електрична енергија, останатите во голема мера се несфатливи. Како на пример во сите јавни претпријатија, вклучително општината имаме намалено приходна страна, а од друга страна имаме зголемени расходи по основ на плати и надоместоци поради вработување на нестручни и некадарни лица. Бидејќи сите тие се вработувани преку разни агенции за привремени вработувања по претходна партиска заслуга. Наместо тие да ги зголемат услугите на општината и јавните претпријатија со што ќе се генерира дополнителен приход, тие во овој момент претставуваат само дополнителен товар на општината и на јавните претпријатрија. А имајќи во предвид дека на сите јавните претријатија основач е општината, на крајот тие загуби ќе ги плати општината односно ќе ги платиме сите ние, граѓаните на Општина Прилеп. Согласно Заводот за статистика просечното зголемување на продуктивноста на работниците во Македонија е 0,7% на годишно ниво. Тоа значи дека нам би ни биле потребни 12-ина години за да достигниме зголемен раст од 10%. По секоја логика вработувањата се вршат при зголемен обем на работа, а не при политичка промена на раководните лица. Од таму сите овие нови вработувања кои ги правите во општината и јавните претпријатија воопшто не се оправдани. И да не биди дека се споменуваат само негативните страни од работењето на општинска администрација и дека оваа говорница се користи само за критикување, како Советник го предлагам следното – економската теорија во ваква ситуација предвидува воведување на кризен менаџмент како во општината така и во јавните претпријатија. Првата фаза во кризниот менаџмент е детектирање и восприемање на сигналите. Сигналите кои ги испраќаат овие финансиски извештаи воопшто не се добри. Вака поставената општинска администрација и менаџмент на јавни претпријатија не генерира приходи. Затоа разговарајте со вработените од пониските шаблони да Ви ги предочат причините за нивното незадоволително работење. Се погласни се негодувањата за брзите и неразумни одлуки на некои директори. Немојте да мислите дека преку нови вработувања ќе дојдите до решение на проблемите. Потоа превенирајте ја секоја можна ситуација и грешка да не се повторува од едно претпријатие во друго. Како пример сите јавни претпријатија како по шаблон, најпрво побаруваат изгласување на субвенции за нивното работење кои без никаков проблем се изгласуваат од советниците на позицијата, а потоа на сопствените управните одбори изгласуваат покачување или таканареченото усогласување на вредноста на бодот и за тоа бараат од нас амин како советници. Единствено вработените во општината немаат можност да ги покачат своите плати. Во наредна фаза изработете план за активности и свот анализа за истиот. Составете тим од соодветни лица кои ќе Ви одговараат само Вас лично pочитуван Градоначалник. Потоа преминете на реализација на тој план. Како можни чекори Ви ги предлагам следните – најпрво воведете работна дисциплина и максимално искористете ги сите вработени, не значи дека ако некои раководители или лица не се политички определени или со друга политичка партија дека не знаат да си ја вршат својата работа, напротив мотивирајте ги заедно со Вашите раководители на кои им доделивте доверба да бидат поефикасни, поефективни во својата работа. Не дозволувајте преку измислени дисциплински постапки да се врши јавен линч на оние кои си ја вршат работата. Воведете мериторен систем во извршувањето на задачите и за истото воведете награди за успешно завршени задачи на пример, за барање за легализација на диво изграден објект кога ќе се заврши во рок од 3 до 5 дена, воведете симболична награда од 500 денари, на тој начин оној кој успешно си ја завршува работата ќе биди во можност да добие од 4 до 6 000 денари повисока плата во однос на оној кој ништо не работи. Во таква ситуација нема да добиваме квартални извештаи со смешни суми од инкасирани 42.822 денари или 0,86% од планираните приходи по овој основ. Во таква ситуација ќе имаме позадоволни вработени, позадоволни граѓани, поголема општинска каса. Истото ова воведете го и со издавањето на градежни дозволи со поголема мотивација. Воведете FIFO метод при работата на предметите за да се намалат можностите за корупција. Веднаш откочете ја работата на одделенијата кои генерираaт приход како Секторот за урбанизам и Даночното одделение. Намалете ги роковите за добивање на градежни дозволи за да се зголеми градежната активност во градот. Разговарајте со сите вработени поединечно и ќе ви ги кажат идеите за успешно работење no и ќе ви ги предочат проблемите со кои се соочуваат при нивното секојдневно работење. Веднаш ослободете се од непродуктивниот имот кој е сопственост на општината. На тој начин сигурно ќе ги инкасирате планираните 60 милиони денари во буџетот. Непродуктивниот имот е товар на општината. Со овие средства ќе ги изградите ветените катни гаражи од кои нема ни трага ни глас. Истото направете го и со слободните градежни парцели кои можите лесно да ги уновчите. Задолжете го секое јавно претпријатие да изработи т.н downsizing политика за оптимизација на своето работење. Во вакви кризни моменти сите претпријатија ќе имаат јасен патоказ што треба да прават со своите вработени. Наредете во секое јавно претпријатие да се изврши доквалификација и преквалификација на вработените. На тој начин ќе се намалат празните работни саати на некои работни позиции и нема да го користат нивното слободно време за меѓусебни тепачки по канцеларии. Воведете дигитализација на што поголем број на услуги. На тој начин ќе се зголеми ефикасноста на општината и со помал број на вработени ќе се извршуваат истите услуги. Ова е само дел од работите кои можат да се направат. Се надевам дека околу Вас имате луѓе кои ќе Ви дадат и други дополнителни идеи. Потоа преминете на последната фаза, учете од постапките, анализирајте ги резултатите и подобрувајте се секојдневно и во секој поглед. Кризните состојби не треба да се гледаат само како лош период туку треба да се гледаат и како можност да се подобрат некои нешта. Моето советничко прашање до Градоначалникот – Почитуван Градоначалник дали планирате итен ребаланс на буџетот за да можи да се спаси дел од ситуацијата во која безмилосно навлегува општината и јавните претпријатија? На крај и еден совет до Градоначалникот, нашиот народ вели не си го расипувај кафето со млеко, виното со сок и денот со глупави луѓе. Опкружете се само со креативни луѓе и работни луѓе. Неработниците игнорирајте ги и изолирајте ги. Станете лидер за овие луѓе и убеден сум дека од ден на ден ќе се зголемува бројот на луѓето кои ќе ве следат во оваа зграда и надвор од неа.

Благодарам.

**ДЕЈАН ПРОДАНОСКИ:**

Ви благодарам. Повелете за, збор или реплика? На советничко прашање сега реплика? Ајде збор повелете.

**ЈУЛИЈАНА СИЛЈАНОСКА :**

Добар ден, добар ден Претседателе, почитувани колеги. Убава визија колега етапна елаборирана како може да се реализира и како би се реализирала. Само кратко едно прашање зошто Вие изминативе 4 години не ја реализиравте па да презентиравте пред јавноста се ова што сега го говоревте. Само толку.

**ДЕЈАН ПРОДАНОСКИ:**

Ви благодарам. Реплика повелете.

**НИКОЛЧЕ МАРИНОВСКИ:**

Колешке ме гледавте мене во претходните 4 години? Која опција? Значи сите политички партии горе - долу имаат демократски начин на размислување. Ние како што гледате, како што гласаме на Комисија така гласаме и на Совет. Еве прееска јас гласав ЗА колегите се воздржаа од гласање. Значи ние имаме право на сопствено убедување. Ние не сме овде како што Вие што правите по партиска директива, сите ЗА сите ПРОТИВ. Вие едно гласате на комисии друго гласате овде. Така да нареден пат, значи ако за нешто што било порано јас не сум виновен и ниту бев во општинска администрација. Ниту ништо. Јас сега предлагам нешто да се направи.

**ДЕЈАН ПРОДАНОСКИ:**

Ви благодарам. Повелете контра реплика.

**ЈУЛИЈАНА СИЛЈАНОСКА:**

Колега чинам одамна сте припадник на политичката партија чии интереси ги застапувате уназад години, ако сега сте на функција значи советник на Општина преку таа политичка партија, сепак ги застапувате интересите уназад години на партијата. Можевте и на Вашето раководство да му го презентирате нештото, па да го реализираат тие.

**ДЕЈАН ПРОДАНОСКИ:**

Ви благодарам. Дали некој друг се јавува за збор по однос на овие точки? Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за давање согласност на три месечниот извештај на финансиското работење на ЈОУ Дом за стари лица “Киро Крстески- Платник” за период од 01.01.2022 година до 31.01.2022 година?

Дали е некој “ПРОТИВ”?

Констатирам дека со 14 гласови ЗА и 7 гласови ПРОТИВ, Одлуката е усвоена.

Кој е "ЗА" усвојување на Одлука за давање на согласност на одлуката определување на цените на услугите на корисниците на ЈОУ Дом за стари лица “Киро Крстески -Платник” од Прилеп?

 Дали е некој “ПРОТИВ”?

 Констатирам дека со 14 гласови ЗА и 7 гласови ПРОТИВ, Одлуката е усвоена.

Кој е "ЗА" усвојување на Одлука за давање согласност на одлуката за раход на основни средства на ЈОУ Дом за стари лица “Киро Крстески- Платник” од Прилеп?

Констатирам дека одлуката е едногласно усвоена.

 Предлагам да ги разгледаме точките кои што се однесуваат на ЈОУ Детски градинки “Наша Иднина” од Прилеп.

-Одлука за давање согласност со одлуката за утврдување на максималниот износ на вредноста на бодот за пресметување на платите на давателите на јавните услуги и на Директорот за 2022година во ЈОУ “Наша иднина” од Прилеп.

- Одлука за давање согласност на одлуката за утврдување на максималниот износ на вредноста на бодот за пресметување на платите на административните и јавните службеници во 2022година во ЈОУ Детска градинка “Наша Иднина” од Прилеп

 -Одлука за давање на согласност на одлуката за утврдување на максималниот износ на вредноста на бодот за пресметување на платите на помошно- технички лица вработени во јавните установи за деца во дејноста згрижување и воспитание на децата од предучилишна возраст за 2022 година во ЈОУ Детска градинка “Наша Иднина” од Прилеп.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска -Локвенец да го поднесе извештајот по однос на оваа точка. Повелете г-ѓо Стерјовска -Локвенец.

 **ИРЕНА СТЕРЈОВСКА- ЛОКВЕНЕЦ:**

Комисијата за финансирање и буџет на дневен ред ги разгледа предлог одлуката за давање согласност на одлуката за утрврдување на максималниот износ на вредноста на бодот за пресметување на платите на давателите на јавните услуги, Директорот за 2022 година во ЈОУ градинки “Наша иднина” Прилеп. Исто така ја разгледавме предлог одлуката за давање согласност на одлуката за утврдување на максималниот износ на вредноста на бодот за пресметување на платите на административните и јавните службеници во 2022 година во ЈОУ Детски градинки “Наша иднина” Прилеп. Исто така беше разгледана и предлог- одлуката за давање на согласност на одлуката за утврдување на максималниот износ на вредноста на бодот за пресметување на платите на помошно- технички лица вработени во јавните установи за деца во дејноста згрижување и воспитување на децата од предучилишна возраст за 2022 година во ЈОУ Детски градинки “Наша иднина” Прилеп. На Комисијата за финансирање и буџет беше присутна Директорката на оваа установа и бевме запознаени дека станува збор за техничка форма на овие одлуки, едноставно усогласување со одлуките од законодавецот. Комисијата со 4 гласови ЗА од 5 присутни предлага на Советот да ги усвои овие три предлог одлуки кои што се однесуваат на детските градинки “Наша иднина”.

Благодарам.

**ДЕЈАН ПРОДАНОСКИ:**

Ви благодарам за извештајот. 5 минути пауза.

**=КРАТКА ПАУЗА=**

**ДЕЈАН ПРОДАНОСКИ:**

Отворам претрес по однос на овие три точки за ЈОУ Детски градинки “Наша иднина”. Дали некој се јавува за збор? Бидејќи никој не се јавува за збор ги молам членовите на Советот да се изнајснат.

 Кој е "ЗА" усвојување на Одлуката за давање согласност на одлуката за утврдување на максималниот износ на вредноста на бодот за пресметување на платите на давателите на јавните услуги и на Директорот за 2022година во ЈОУ детски градинки “Наша иднина” од Прилеп?

 Дали е некој “ПРОТИВ”? “ВОЗДРЖАН”?

 Констатирам дека Одлуката е едногласно усвоена.

 Кој е "ЗА" усвојување на Одлука за давање согласност на одлуката за утврдување на максималниот износ на вредноста на бодот за пресметување на платите на административните и јавните службеници за 2022 година во ЈОУ Детска градинка “Наша иднина” од Прилеп?

 Констатирам дека Одлуката е едногласно усвоена.

 Кој е "ЗА" усвојување на Одлуката за давање на согласност на одлуката за утврдување на максималниот износ на вредноста на бодот за пресметување на платите на помошно- технички лица вработени во јавните установи за деца во дејноста згрижување и воспитание на децата од предучилишна возраст за 2022 година во ЈОУ Детска градинка “Наша иднина” од Прилеп?

 Констатирам дека Одлуката е едногласно усвоена.

 Продолжуваме со работа по однос на **ОСМАТА и ДЕВЕТТАТА** точка од дневниот ред.

-Одлука за давање согласност на тримесечниот извештај за финансиското работење на ЈП за ПУП Прилеп за период од 01.01.2022 година до 31.03.2022 година.

-Одлука за давање согласност на Ценовникот за измени и дополнување на Ценовник за утврдување на цените на услугите за паркирање на патнички моторни возила на Јавните паркиралишта на територијата на Прилеп.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска- Локвенец да го поднесе извештајот по однос на овие точки.

Повелете г-ѓо Стерјовска- Локвенец.

**ИРЕНА СТЕРЈОВСКА – ЛОКВЕНЕЦ:**

Комисијата за финансирање и буџет ги разгледа предлог- одлука за давање согласност на тримесечниот извештај за финансиското работење на ЈП за ПУП Прилеп за период од 01.01.2022 година до 31.03.2022 година и предлог -одлуката за давање согласност на Ценовникот за измени и дополнување на Ценовник за утврдување на цените на услугите за паркирање на патнички моторни возила на Јавните паркиралишта на територијата на Прилеп. На Комисијата за финансирање и буџет беше присутен Директорот на ова јавно претпријатие каде што дискутиравме и за тримесечниот извештај за финансиското работење и споредбените показатели со истиот тримесечен период од 2021 година каде значително е подобрена финансиската ситуација.

Со ова претпријатие исто така разговаравме за предлог одлуката како што реков за давање согласност за измени во ценовникот и дополнување за утврдување на цените. Станува збор за промена на времетраењето на користењето на услугите на паркираните возила во зоните Б и зона Ц. Сметаме дека има навистина оправдано зошто се прават овие измени во ценовникот на ЈП за ПУП Прилеп. Од присутните членови на Комисијата за финансирање и буџет со 4 гласови ЗА предлагаме денес и Советот да ги усвои овие предлог- одлуки.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки. Кој се јавува за збор? Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Почитуван Претседател на Совет, почитувани колеги советници, почитувани гости, почитувани медиуми. Околу предлог-одлуката за давање на согласност на ценовникот за измени и дополнување на ценовникот за утврдување на цените за услугите за паркирање на патнички моторни возила на Јавните паркиралишта на територијата на град Прилеп. Со оваа предлог одлука која што е доставена до нас се зголемува чинењето на паркингот во Општина Прилеп за 100%, односно дупло зголемување на цената на чинење на паркингот. Сите овдека ние сме возачи, сите сме шофери, што дополнително ќе го оптовари нашиот буџет бидејќи секојдневно ги користиме овие паркиралишта на територијата на Општина Прилеп. Со ова уште еднаш ВМРО - ДПМНЕ докажува дека е лицемерна партија односно она што и на почетокот на Советот го кажа Никола во неговиот предлог за повлекување на овие точки, сите оние точки кои што предвидуваат зголемување на цената за цинење на некоја од услугите кои ги нудат јавните претпријатија на Општина Прилеп. Со ова само јавното претрпријатие ПУП и Општина Прилеп предизвикуваат зголемување на инфлаторната спирала на граѓаните на Општина Прилеп. Доколку за цената на чинење, на зголемувањето на цената на чинење за корисниците на старскиот дом рековте дека се зголемени и основните продукти за користење на корисниците во Старскиот дом, што е зголемено тогаш во цената на чинење на паркинзи. Паркинзите се исти, бележани се од пред 10 години, истите паркинзи, ни нешто се има направено, ни нешто се има подобрено во паркинзите во Општина Прилеп. Која е потребата за зголемување на цената на чинење на паркингот? Наместо катни гаражи, денеска добивме зголемување на цената на паркингот. Значи на пресконференција која што ја има одржано сегашниот Градоначалник Борче Јовчески рече дека под најитна, под најитно по добивањето на градоначалничкиот мандат ќе се заложам за поставување на две катни и монтажни, две монтажни катни гаражи на локации низ Прилеп. Од нив нема ништо. Наместо зголемување на бројот на паркинг места во Општина Прилеп, ние денеска добивме зголемување на цената на чинење на паркингот во Општина Прилеп. Ги повикувам уште еднаш советниците на ВМРО ДПМНЕ и коалицијата, одбијаа да ја повлечиме оваа точка од дневен ред и покрај тоа што одбијаа повлекување на точката од дневен ред, дајте барем да ја изгласиме негативно, да не го зголемиме цената на чинење на паркингот во Прилеп. Да не го оптоваруваме дополнително буџетот на граѓаните на Општина Прилеп.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Китаноски за збор.

**АЛЕКСАНДАР КИТАНОСКИ:**

На Комисијата за финансирање и буџет дискутиравме со Директорот околу кварталниот извештај, односно извештајот за првиот квартал од 2022година. Не би се сложил со колешката Стерјовска дека финансиската состојба во ова јавно претпријатие е добра и дека успешно менаџира. Во овој период сепак ова е квартален извештај ова јавно претпријатие има загуба од 450.000 денари. Би го запрашал во делот на приходите од архитектонска дејност, изработка на планови, значи за овој квартал има приходи некаде околу 280.000 денари, додека споредбено во минатата година во 2021 година приходите од изработка на урбанистички планови, проекти за јавните претпријатија, јавните установи, училиштата беа некаде околу 900 или 880.000 денари. На што се должи вака намалениот приход, дали тоа е од немање потреба од проекти, немање на идеи, немате нарачки од страна на директорите за да ви изработат такви проекти? Значи приходот по овој основ е три пати намален. Во делот на трошоците имате драстично зголемување во средствата за резервни делови, некаква опрема во однос споредбено на претходната година. Тоа некаде од 90.000 на 280.000 денари. Одговорете ми и околу тоа прашање. Што се однесува до одлуката за зголемување на цената, односно Вие милувате да кажите дека не е зголемување на цената, ама граѓанинот кога ќе го паркира своето возило и кога ќе плати 40 денари, ако плаќал за цел ден да ја користи таа услуга, Вие по 4 саати односно по 2 саати повторно кога ќе треба да плати тој ќе види дали е зголемување или не и тогаш Вие објаснете му него дали е зголемување на цената или не е зголемување. Ако плаќал за услуга што ја користел 12 саати, односно од сабајле до вечер сега ќе ја користи само 2 односно 4 саати по зони како што беше, зона Б цената ќе биди сега 30 денари 2 часа, а зона Ц 30 денари 4 часа. Како што кажа и колегата Ѓорѓиоски не ги подобривте условите на јавните паркинзи, беше најавено дека ќе се изработат паркинг рампи со осветлено колку има слободни паркинг места. Тоа го имавме, го слушнавме од Ваша страна некаде во декември, јануари, оваа година. Поминаа пет, шест месеци ништо и од тие паркинг рампи. И ме интересира оваа одлука Ви е донесена на Управен одбор на 12.01.2022година. Зошто дури денеска ја доставувате до Советот? Веројатно и Вие имавте дилема дали треба да ја поскапите оваа услуга. Значи чекавте шест месеци за да дојди предлогот од Управниот одбор до советниците.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Јовески со одговор на прашањето.

**ЗОРАН ЈОВЕСКИ – Директор на ЈП за ПУП:**

Почитуван Претседател, почитувани советници колеги, останати присутни. Значи ќе почнам и јас таксативно во врска со двете точки кои се од страна на ПУП кои Ве засегаат. Значи прво со кварталниот извештај, точно е дека покажуваме загуба од 445.000 денари по овој квартал, меѓутоа точно е дека претходниот квартал во 2021 година имаше загуба од 3.700 000 денари. Оваа оперативна загуба од овој квартал се должи на 1.250 000 денари исплатен регрес за 2021 година и се должи на разлика на метан од 350.000, 400.000 од претходниот квартал на 1.700 000 што би подразбирало дека имаме само во две ставки разлика од 2.5 милиони денари а искажуваме оперативна загуба од 445.000 денари.

Втората да речам, вториот дел кој сакам да го споменам во овој извештај што и Вие го гледате дека трошоците за плати на вработените во кварталот 22-ра со кварталот 21-ва се речиси идентични односно покачени за 500.000 денари, а додека трошоците за привремени вработувања се намалени за 1.300 000 денари, што подразбира дека имаме разлика при времените вработувања во периодот од 21-ва година со периодот 22-ра година.

Што се однесува до паркинзите така таксативно ќе проштевате можеби нешто ќе промашам, од делот околу покачувањето на паркинзите, Вие го викате покачување, јас го викам намалување на услугата на граѓаните. Со оглед на тоа дека ценовникот, оној кој што сега се менува, стариот ценовник донесен 2016-та година предвидува 4 зони, А зона 20денари од час, Маршал Тито и Прилепски бранители која ја нема, Б зона 30денари 4 саати, Ц зона 30денари неограничено и Д зоната каде што е само Болницата 20денари од час. Во оваа промена бараме Б и Ц зоните да се буквално временски намалат со цел да човек кога сака да паркира се ослободи место. Значи кусокот на места без разлика дали ќе се изградат катните гаражи или нема да се изградат, кусокот на места да се покрива односно да можи човек што сака да плати да паркира. Тоа е дел и од идејата. За да дојдиме до оваа идеја јас го задолжив инженерот надлежен за тоа да измери колку се задржува еден паркинг, еден граѓанин на паркинзите. Тој мереше и констатира дека во просек се задржува 1,75 часа на место, што значи 2 часа се сосема доволни тој да ја заврши таа работа и после да речам ајде го напуштам местото и ако сум платил 4 саати за да дојди човек да си плати. Вистина дека ПУП ќе има некој финансиски ефект од тоа, меѓутоа главно ќе имаат граѓаните, неможноста за паркирање ќе биди овозможена.

Што се однесува за самата одлука, кога дојдов направив една анализа и на финансиското работење и знаете добро дека имаме репрограм на долгови, така да и во сите делови направив некоја анализа. Единствена беше оваа анализа која што би можела да подобри постојаната состојба со паркинзите. Односно уште тогаш увидов дека можиме многу лесно, ценејќи дека мерењето покажува 2 саати се доволни ценејќи потребата на граѓаните и А зоната непостоење, а Б и Ц зоната се веќе во самиот град, значи Б зоната е општинското паркиралиште, Б зоната е кај, позади Ла Страда. Значи единствено беше ова решение. Самата одлука што сега се најде, значи точно е дека беше промислена како ќе реагираат граѓаните и го имавме во предвид сето тоа и затоа и одлуката е на време кратењето, а не на покачување на директната цена што ја плаќа граѓанинот.

Ме прашавте за катните гаражи каде се, односно ги споменавте па ја држам приликата бидејќи ПУП ги работи тие два, три проекти одма ќе ви кажам следното. Значи направени се провизорни шеми за три катни гаражи не за две, како идеи значи, едната е на три, четири спрата катна гаража помеѓу општина и Телеком и таа некаде цената отприлика околу 50 милиони за нејзе веќе има ажурирани подлоги, доставени се работи , во фаза на почнување се, уште се да речам, ажурираната подлога се локализира дали е исправна или не. Дали соодветствува со постојноста. Што се однесува до катната, односно гаражата на спрат како урбана опрема зад Леоне и таа е некаде околу 17-ина милиони како провизорна цена, значи на спрат , зборувам тука таа со два лифтови со помодерен изглед и затоа е околу 50-ина милиони, како првична цена, како идеја да можи да се ете види колку би сето коштало. Зад Леоне е околу 17 милиони се добиваат околу 70 места. Тука се добиваат нешто помалку од 70 и некое место. И тие 150 не би ја задоволиле потребата доколку се на 4 саати. Единствена потреба во цела Македонија и генерално сме чесни исклучоци, е цена од саат. Значи миграцијата во паркинзите го право своето, ослободува паркинг, без разлика на неговата висина. Единствено решение колку сака паркинзи нека има, катни гаражи, времето на задржување го креира слободното место за граѓанинот да паркира. Се согласувам дека цената не е иста да се плати 20 денари или 100 денари или 40 денари, меѓутоа за да паркирам е потребна миграција, односно да биди врзана секоја одлука со саат. Ценејќи дека сега во оваа фаза не можиме да ги оптеретуваме толку многу граѓаните излеговме со ваква одлука, скратете го времето и пуштете простор за другите. Тоа е вака генерално отприлика опфатеното.

Што се однесува до кружните текови каде се спомнавте, само за информација веќе сообраќајното решение за кружниот тек кај 9катница е најдено, ажурирана подлога е добиена, во фаза на изградба на кружен тек кај 9катницата. Значи во тој дел е генерално како што ги добил ПУП за работење. Што се однесува до прашањето околу кварталниот извештај, ме споменавте за услугите од архитектонска дејност, не се три пати колега се два пати ,значи тие се од 400.000 на 840.000, значи два пати, нешто повеќе од два пати намалени, меѓутоа кумулативно услугите од проектанското одделение се 936 оваа година, а ланската 1.084 000, значи 100.000 разлика имаме бидејќи имаме доста надзори реалзирано.

Точно е дека со промената на власта послабо добивавме порачки. Промената на директорите на основните и средните училишта исто така со помалку проекти. Во моментов работиме 30-тина проекти до училиштата и овие неколку што ги спомнав. Значи направени се пет ДУП-ови, направен е Трескавец, направен е Канатларци, се чека ревизија на тие проекти. Значи после ревизијата следува јавна набавка за реализација. Ви кажувам пошто неколку пати беа спомнати, значи пет ДУП-ови , јас ги имам точно и по број на ДУП кој е. Направени се Трескавец, направени се Канатларци, поставен е во систем, ревизијата, се има јавна набавка за избор на ревизорска куќа. По завршувањето ги ревидира во 10-ина дена и тие се веќе предмет на јавна набавка. Значи зборувам шо то се однесува до овие неколку проекти кои претходно беа спомнати, значи кружниот тек кај 9катница, катните гаражи, Трескавец и Канатларци.

Задржувам право доколку подоцна нешто има, слободно. Ааа за рампите. Значи за рампите следното е. Со оглед на фактот дека во моментов се врши реновирање, се распиша јавна набавка пред 2 месеци, пред 3 месеци буквално за реновирање на “Алтеа”, значи сите средства кои што беа слободни во вредност од негде милион денари ги насочив таму, така да проектот за рампите остана празен. На почеток веќе е ограден паркингот кај, како се вика, кај, зад, позади Леоне. Наредната фаза веќе е понуда за тој паркинг од 232.000 денари да се постави рампи, видео камера, меѓутоа реализацијата ми касни од причина што е кажав реновирањето на “Алтеа”. Значи тука ми се врзани 740.000 денари за реновирање и околу 200.000 за мебел, цифра милион денари кои не би сакал така да влезам уште во дубиоза со отпочнување на ете таков еден модерен паркинг. Значи тој паркинг Ви кажувам дека е вредноста негова уште 250.000 денари што не е ништо посебно, за во моментов и би се реализирал секако, а ценејќи дека обврска презедов од 1.000 000 денари за “Алтеа”, некако ми е, значи таа е 1.000 000 денари, самата набавка. Сега бев денеска бев исто да го видам, подот сака, плочки сака, дворот сака, значи сака уште други позамашни средства, така да не би, не би ризкувал. Сум релативно пресметлив во тој дел, значи можеби тоа е сето, ќе излези. Меѓутоа 250.000 денари се за да се, солидно паркингот да се среди, тој да биди врвно не се посебно ништо.Тоа е околу тој дел, не знам што друго требаше. Таман.

Ви благодарам.

**ДЕЈАН ПРОДАНОСКИ:**

Повелете за збор.

**ИГОР НИКОЛОСКИ:**

Почитуван директоре, сакам да Ве прашам колкава е придобивката од купувањето на 4 грандиозни автобуси, кои беа купени во износ од 1.000 000 евра од кои од грандиозност изгледа само остана цената која кошта. Дали тие автобуси се исплатени или се останати тие да ги исплаќа оваа локална самоуправа и колку е загубата од затворањето на 300 паркинг места во централното градско подрачје со изградба на нефункционалниот булевар?

Ви благодарам.

**ДЕЈАН ПРОДАНОСКИ:**

Ви благодарам. Повелете со одговор.

**ЗОРАН ЈОВЕСКИ- Директор на ЈП за ПУП:**

Значи ќе бидам краток. Знаете колкава е цената, доста е експониранa, то се околу милион евра тие четирите авотбуси. Имаме за плаќање некаде околу вкупно за 23та и 24та година околу 20 милиони денари, имаше 7 и 700 остаени од претходната година, 15 од наредната, меѓутоа до сега се исплатија околу негде 3, 4 милиони така да цифра 20-ина милиони се уште за враќање. Тие се отплаѓаат на 36 рати репограм долг со 700.000 денари по месец оптеретување да нема ни општината, бидејќи тие се субвенции за основни средства така да во тој дел е полабава ситуацијата благодарејќи на репрограмот што е направен на одложено плаќање по месец од 650.000 денари. Што се однесува до придобивката, значи јас во моментов имам некој друг проект. Инаку само да Ви ја спомнам цената па Вие сами пресудете колкава е добивката. Кога тие се набавија, односно просечната ланска цена на метанот е 37 денари, а просечната метан цена во првите пет месеци е 115 денари. Значи беше 130, па 110, па слезе 90, па сега е 110-ина значи просечна цена. Значи минимум имате 1 евро по било која цена разлика , евро и пол, а ако земите дека годишно се троша 80 илјади килограми на метан, рачунајте и сами значи. По едно евро, по едно и пол евро значи околу 100.000 евра само на гориво имаме разлика. Што се однесува до самото расипување, јас веќе на претходната седница донесов понуди колку е на нафта, колку е на минибусите, значи беа 60-ина илјади со 199.000 или со 100.000 не се сеќавам колку беа понудите на соодветни автобуси, далеку поефтини. Околу, поевтина е 20-ина насто е дизел горивото, и тие би можеле да се пренаменат на плин, згора на тоа, значи алтернативни решенија би имало во тој дел, така да, па се враќам на Вашето прашање, придобивката ја гледате сами, значи од 100.000 евра само за гориво имаме, башка одржувањето, башка пошто се тие релативно скапи, скапо е нивното одржување. Во моментов ме праша колегата имавме 500.000 денари во првиот квартал од “Авто Македонија” за резервни делови кои се однесува главно на претходната година набавки, меѓутоа фактурирана е после оваа година бидејќи правевме тој репрограм, веќе бевме договорени не можевме фактурата да ја искнижиме во договорот. Затоа се пушти оваа година и затоа се зголемени. Оваа година се само сервисирани, воопшто не се расипани. Сервисирани се една турбина од негде 700 евра и останатото е филтри, милтри сатндарден сервис, кој што е во мал износ.

Благодарам.

**ДЕЈАН ПРОДАНОСКИ:**

Ви благодарам. Се јави прво колегата Андреески. Крена рака истовремено? Добро збор ќе земаш Даре? Повелете за реплика.

**АЛЕКСАНДАР КИТАНОСКИ:**

Почитуван колега советник мило ми е што директорот на ЈП за ПУП Ви одговори дека автобусите се во завршна фаза на исплаќање. Значи ако не беа набавени тие четири авотбуси нека ми одговори директоров во овој момент со какви возила ќе се одржуваше градскиот превоз? Околу цената на метанот да поставевте минатата година колку беше цената на метанот, 37денари или 35 денари не знам колку. Автобусите се гордост на Прилеп. Набавете и Вие такви, еве директоров има некоја идеја ќе ја поздравиме и ние заедно ќе ја поддржиме, исто уште три, четири авотобуси, два. Потребни се автобусите. Не е ништо спорно околу авотбусите. Еве во завршна, уште колку има директоре, значи кажа некаде околу со репрограмот завршува исплаќањето. Направете Вие развојна програма таква, донесете, набавете уште два, три автобуси па ќе имаат граѓаните уште подобри услови, уште подобар градски превоз. Ќе сообраќаат автобусите по населените места по училиштата, ќе заштеди општината, добра му беше идејата еве да кажиме да ја поздравиме. Набавете автобуси, слободно.

**ДЕЈАН ПРОДАНОСКИ:**

Повелете со контра реплика.

**ИГОР НИКОЛОСКИ:**

Почитуван колега изгледа не го слушавте моето обраќање, значи јас не правев муабет за дали се набавени тие автобуси. Секако дека треба да се набават автобусите, но јас овде кажав дека четири автобуси се купени за 1.000 000 евра. Значи директорот убаво кажа во излагањето дека за тие за 60.000 евра можи да се купи минибус. Значи со овие милион евра Вие прерачунајте колку минибуси ќе имаме во градов и каква ќе беше денеска ситуацијата со превозот во градот. Плус тие автобуси се купени на метан, значи требало предвреме, тие кога се купени овдека немаше бензиска станица, сега има да, ама претходно тие автобуси кажувате цената била 37 денари, ама тие автобуси одеа во Битола да ги полнат резервоарите. Значи тоа е тоа.

**ДЕЈАН ПРОДАНОСКИ:**

Ви благодарам. Повелете за реплика г-ѓо Кузманоска.

**БИЛЈАНА КУЗМАНОСКА:**

Реплика имам една до колегата Александар Ѓорѓиоски. Колега Александар со намалувањето на сатнината на паркинг местата целта не е за да се оштети населението, туку баш напротив, целта е да има поголема фрекфенција на паркингот. Поради тоа што драстично е намален бројот на паркинзи за 350 паркинг места кои се изгубија со изградбата на булеварот Гоце Делчев.

Ви благодарам.

**ДЕЈАН ПРОДАНОСКИ:**

Повелете контра реплика. Не, не, не е проблем. Плодна седница.

**АЛЕКСАНДАР ЃОРЃИОСКИ:**

Јас економска логика во нештово стварно не гледам. А Вие ветивте дека ќе ги надополните паркинг местава, а не дека ќе ја зголемите ценава. Значи тоа што ветивте не исполнивте, тоа што не ветивте исполнивте. Не знам ова со палачинкиве утре дали беше ветено, тоа ќе го исполните барем. Фала.

**ДЕЈАН ПРОДАНОСКИ:**

Ви благодарам. Повелете г-дине Андреески со збор.

Заврши времето на неканење, сите се поканети сега.

Повелете господине Андреески. Ајде Ве молам тишина сега.

**ДАРКО АНДРЕЕСКИ:**

Почитувани колеги, едно од предизборните ветувања во 2017 година кое што ми се допадна на тогаш кандидатот, а потоа и Градоначалник на Општина Прилеп, Илија Јованоски, беше дека ќе воведе бесплатен паркинг во градот. И ова го велам сериозно, не со доза на иронија, не заради финансиски причини за 30 денари за паркирање, туку можеби лаички мислев дека ако се ослободи просторот за паркирање, полесно ќе се пронајде паркинг место. И што се случи потоа? Се изгради овој тотално нефункционален булевар, особено од сообраќаен аспект, со што се затворија повеќе од 300 паркинг места и фактички целосно се поништи зоната А за паркирање. Па сега наместо бесплатен паркинг имаме, да пронајдеш платено слободно паркинг место е како да си добиеш на лото. Оттука ја оправдувам оваа одлука бидејќи од една страна таа нема да предизвика финансиски репрекусии за граѓаните, а од друга страна секој еден корисник ќе биде мотивиран побрзо да ги завршува работите за кои што го користи паркингот и да го отстрани возилото во предвиденото време, со што тоа паркинг место ќе се ослободи за друг корисник со свои потреби. А за секој оној како мене, на кој што не му се допаѓа сето ова околу барање на паркинг место, еве му препорачувам како јас, почесто да ги користи услугите на градскиот превоз. Да набави картичка која што многу едноставно ќе ја надополни во наплатниот центар на ЈП за ПУП и ќе добие возење за 12 денари во еден правец со автобуси кои што се многу редовни. На овој начин ќе го избегнете непотребното вртење во градот по пола саат во пронаоѓање на паркинг место кое што и онака треба да го платите 30 денари, а и ќе заштедите гориво чија што цена е астрономска.

Благодарам.

**ДЕЈАН ПРОДАНОСКИ:**

Ви благодарам. Повелете реплика г-дине Мариновски.

**НИКОЛЧЕ МАРИНОВСКИ:**

Колега, не јас конкретно, колега од сoобраќаен аспект овој булевар е многу подобар од претходното решение. Немаме ниту сообраќајки, ниту прегазени пешаци, ниту нешто, од излегувања, од влегувања. Сега, за функционалноста е друго. За сообраќаен аспект е подобар. Вие рековте од сообраќаен аспект. Спомнавте предизборни ветувања, Вие имавте предизборно ветување за 10 нови минибуси. Ги имате во програмата, до кај Ви е тоа?

Еве гледам колегава советник располага со превозни средства со цени повелете кажете ни за тие 10 мини автобуси до каде сте, дали имате почнато постапка, до кај сте со тоа?

Благодарам.

**ДЕЈАН ПРОДАНОСКИ:**

Ви благодарам. Повелете г- ѓо Симоновска за збор, за реплика за што? Реплика на кого? Добро, на сите. За булеварот реплика од колешката советничка. На сите.

**МАРИЈА СИМОНОВСКА:**

Колеги неколку пати е спомнат булеварот како нефункционален, како дека смета нели во сообраќајот, но лично јас како пешак искрено да ви кажам и како мајка која што сум имала бебе и со количка, би сакала да Ве потсетам во едно минато време кога булеварот порано беше цел со коли, па така едвај се поминуваше, а денес имаме булевар во кој што имаме пешачка патека, имаме велосипедска патека и реално немаме коли на него, значи булеварот е тотално функционален за пешаците, кои што гледам дека воопшто некако на ум не ги земаме. А во однос на навиките со паркирањето од токму во центарот на Прилеп, пак ќе се навратам на она дека треба реално сите ние возачите да ги смениме нашите навики, и да не паркираме таму каде што не треба нели. Така да, сметам дека навистина булеварот е далеку пофункционален од било кога и навистина моето мислење мислам дека го делиме многу поголем број.

Фала.

**ДЕЈАН ПРОДАНОСКИ:**

Ви благодарам. Повелете. Беше нејзината реплика на некој од говорниците ако сакате реплика можи, а на...

**ИРЕНА СТЕРЈОВСКА – ЛОКВЕНЕЦ:**

Колешке Марија зборувавте дека со ова проектно решение булеваров, се зголемила функционалноста? На кој начин? Ја отсековте старава чаршија, дуќанџиите плачат, буквално плачат. Луѓе што можеа да завршат потреби за 10, 15 минути, за час време ја користеа А зоната која што со тоа проектно решение се укина А зоната на ЈП за ПУП. И денес нема зона А. И затоа како директор е доведен во ситуација, маневр што можи да го прави кој? Цена не зголемува, маневр останува промена на времетраењето на паркирањето на колите во зона Б и во зона Ц. Значи дајте не зборувајте многу за функционалноста на оваа промаршено проектно решение - булевар. Развојна програма беше за која што се потрошија еден куп пари, а уште после да не речам , сега добро да се сетам недела дена, месец нека беше, откако беше промовиран како проект кога се пушти со целиот врв на СДСМ. Ден потоа копавте. Шахтите промашени, вода се собираше, па да ние тогаш како опозиција држевме пресови. Значи не зборувајте за функционалност на едно стварно тотално и целосно промашено булеварско проектно решение во центарот на Прилеп, кој што ја отсече старата чаршија, кој што денеска не можиме да застаниме нити на 15 минути, да завршиме обврски. Денеска е доведено уште еднаш ќе потенцирам претпријатието точката за која што денес зборуваме, токму поради тоа. А зона нема. Знаете која е Б зона? Не знам дали го слушнавте директорот дали дали спомна во неговото излагање. Б зона е на пример Кочо Рацин, паркингот кај Кочо Рацин, тоа е Ц да, Б зона е паркинов кај општина, меѓу општина и пошта. Б зона е исто така Леоне, А зона беше булеварсково решение со кое што се укинаа тие 300 паркинг места и Прилепски бранители пред општина. А Ц зона...

**ДЕЈАН ПРОДАНОСКИ:**

Ај Ве молам од место не дофрлајте.

**ИРЕНА СТЕРЈОВСКА - ЛОКВЕНЕЦ:**

Така да навистина има оправдано зошто денеска ние како советници треба да го поддржиме овој ценовник за измена на времетраењето на паркирањето на возилата во зоните Б и Ц. Д зоната останува иста цена, исто времетраење. Ќе се обезбеди поголемо движење, значи ослободување на слободни паркинг места. Навистина директорот и вчера на Комисија образложи дека имале детални анализи за тоа, направиле една калкулација колку време се користи едно паркинг место, помалку од два часа, што значи навистина има и економска и практична оправданост оваа предлог одлука денес.

Благодарам.

**ДЕЈАН ПРОДАНОСКИ**

Ви благодарам. Повелете со контра реплика.

**ИГОР НИКОЛОСКИ:**

На Марија. Колешке излеговте овде и кажавте дека булеварот е функционален, а претходно пак колегата Мариновски излезе и рече булеварот не е функционален, така да договорете се, видете дали булеварот е функционален или не е функционален или излеговте да го поправите, така да договорете се и нареден пат бидете сложни.

**ДЕЈАН ПРОДАНОСКИ:**

Ви благодарам. Имате право на контра реплика на репликата од контра репликата.

**НИКОЛЧЕ МАРИНОВСКИ:**

Колега јас не кажав така како што велите Вие, не реков јас дека не е функционален, туку реков не навлегувам во дискусија за функционалноста. Да си видиш убаво. Значи затоа сакам. Значи убаво ти одговорив. Значи Диме ми префрли одоздола и реков не навлегувам за функционалноста за булеварот. А дека сообраќајно решение е многу подобро е подобро. А дека пешаците имаат право слободно да се движат имаат право. И еве и ден денеска Вие го толерирате одреден дел од булеварот, ги оставате некој да си мести маси, столици, долу да паркира и сите тие работи. Оти тоа не го регулирате? Ако ви е интерес на граѓаните за решение некое и за така како да речам за пешаците и тие работи. Дури на велосипедски патеки оставате да има маси и столици. Оти тоа не го решите?

**ДЕЈАН ПРОДАНОСКИ:**

Ви благодарам. Има некој друг да се јави за збор по однос на овие две точки? Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлуката за давање согласност на тримесечниот извештај за финансиското работење на ЈП за ПУП Прилеп за период од 01.01.2022 година до 31.03.2022 година?

Дали е некој “ПРОТИВ”?

Констатирам дека со 14 гласови ЗА и 6 гласови ПРОТИВ, Одлуката е усвоена.

Кој е "ЗА" усвојување на Одлуката за давање согласност на Ценовникот за измени и дополнување на Ценовник за утврдување на цените на услугите за паркирање на патнички моторни возила на Јавните паркиралишта на територијата на Прилеп?

Дали е некој “ПРОТИВ”?

Констатирам дека со 14 гласови ЗА и 6 гласови ПРОТИВ, Одлуката е усвоена.

По **18тата** точка од дневниот ред -Одлука за давање согласност на Статутарна одлука за измена на Статутот на ЈКП ,,Комуналец’’-Прилеп. Пред да отворам претрес го повикувам Претседателот на Комисијата за статут и прописи, г-дин Дарко Андреески да го поднеси извештајот по однос на оваа точка.

Повелете г-дине Андреески.

**ДАРКО АНДРЕЕСКИ:**

Многу кратко, сите сме заморени, падната е концентрација. Значи донесени се измени на Законот за јавни претпријатија. Во измените се променети условите кои што треба да ги исполнуваат членовите на Управните одбори и на Надзорните одбори во Јавните претпријатија. И предвидена е законска обврска за сите јавни претпријатија да ги прилагодат своите статути кон тие нови законски одредби. На овој начин ова е само фактички формална одлука. Се врши прилагодување на Статутот на ЈКП “Комуналец” кон овие законски одредби. Сакам само да напоменам дека исто така законско решение е дека постојните управни и надзорни одбори продолжуваат да ја извршуваат функцијата до изборот на нови. Тоа значи дека таму не се променува ниту бројот, ниту условите кои што треба да ги исполнуваат членовите. На Комисијата едногласно со 4 гласа ЗА му предлагаме на Советот да ја усвои предложената статутарна одлука. Сакам само да ја искористам приликава тука се и колешките, значи да ги повикаме сите јавни претпријатија од нашиот град, мислам каде што основач сме ние, значи да извршат ваква промена затоа што ние фактички тоа мора да го направат до кај 20 јули, а ние до тогаш ќе имаме само уште една седница. Значи на следната седница сите јавни претпријатија тука еве и директорот еве го запознав, “Водовод”, за енергетски дејности, сите треба да ги прилагодат статутите према овие законски обврски.

**ДЕЈАН ПРОДАНОСКИ:**

Ви благодарам и за сугестијата. Отворам претрес, дали некој се јавува за збор по однос на оваа точка?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за давање согласност на Статутарна одлука за измена на Статутот на ЈКП ,,Комуналец’’-Прилеп?

Констатирам дека Одлуката е едногласно усвоена.

Бидејќи дневниот ред е исцрпен, констатирам дека оваа седница е завршена. Ви благодарам за присуството.

Седницата заврши во 18,00 часот.

Број 09-1958/1 ПРЕТСЕДАТЕЛ

08.06.2022 година на Советот на Општина Прилеп

П р и л е п Дејан Проданоски с.р.

СТЕНОГРАФ

Соња Мирческа